title: Human (Christina Perrin kappale)

text: "Human" oli Perrin kolmas kappale, joka pääsi Billboard Hot 100-listan neljänkymmenen parhaan joukkoon.


title: Terence O’Neill

text: Terence Marne O’Neill (10. syyskuuta 1914 Lontoo – 12. kesäkuuta 1990 Hampshire, Englanti) oli Pohjois-Irlannin pääministeri vuosina 1963–1969. Ulsterin unionistipuolueen (UUP) maltillista siipeä edustanut O’Neill yritti yhteiskunnallisilla uudistuksilla sovitella Pohjois-Irlannin uskonnollisten ryhmien välejä, mutta hänen pääministerikautensa päättyi epäonnistumiseen suurten levottomuuksien ("The Troubles") alkaessa.


title: Terence O’Neill

text: O’Neill kuului vaikutusvaltaiseen aateliseen maanomistajasukuun. Hänen isänsä oli brittiläinen parlamenttiedustaja, joka kaatui ensimmäisen maailmansodan alussa kolme kuukautta poikansa syntymän jälkeen. O’Neill kävi Etonin sisäoppilaitoksen ja palveli toisessa maailmansodassa irlantilaisen kaartinrykmentin kapteenina. Hänet valittiin vuonna 1946 Pohjois-Irlannin parlamenttiin Antrimin Bannsidesta. Hän toimi 1953–1956 parlamentin varapuhemiehenä, 1956 sisäministerinä ja 1956–1963 valtiovarainministerinä Basil Brooken hallituksessa. Vuonna 1963 O’Neill seurasi Brookea pääministerinä ja hänet valittiin myös UUP:n puheenjohtajaksi. Monien unionistien vastustuksesta huolimatta hän päätti ryhtyä toteuttamaan Pohjois-Irlannissa poliittisia uudistuksia, joiden tavoitteena oli poistaa katoliseen vähemmistöön kohdistunut syrjintä työmarkkinoilla, asumisoloissa ja paikallishallinnossa. Tarvetta uudistuksiin voimisti se, että Pohjois-Irlanti oli parhaillaan käymässä läpi voimakasta taloudellista rakennemuutosta vanhan teollisuuden kuihtuessa. Parhaiten O’Neillin hallitus onnistuikin taloudellisen kasvun ja uusien työpaikkojen luomisessa.


title: Terence O’Neill

text: O’Neill joutui pian hankalaan asemaan, sillä 1960-luvun kansalaisoikeusliikkeiden innostamat katoliset ryhtyivät vaatimaan yhä voimakkaampia reformeja samaan aikaan kun monien unionistien mielestä hän oli jo mennyt liian pitkälle. Tammikuussa 1965 Irlannin pääministeri Seán Lemass vieraili Belfastissa ja O’Neill suoritti pian vastavierailun Dubliniin. Kyseessä oli historian ensimmäinen virallinen tapaaminen Irlannin ja Pohjois-Irlannin pääministerien välillä, ja tapahtuman symboliikka ärsytti monia unionisteja. O’Neillia vastaan alkoi nousta Ian Paisleyn johtama jyrkän linjan unionistien muodostama oppositio, joka vastusti kaikkia myönnytyksiä katolisille. Vuonna 1968 hiljattain perustettu kansalaisoikeusliike Northern Ireland Civil Rights Association (NICRA) nosti esiin asuntopolitiikkaan liittyneet epäkohdat ja O’Neill lupasi pikaisia uudistuksia tällä saralla. Varsinkin vuoden 1969 alusta lähtien militanttien unionistien ja protestanttien ryhmät alkoivat ottaa yhteen radikalisoituneen katolisten kansalaisoikeusliikkeen kanssa erilaisten katutaistelujen muodossa, jolloin O’Neillin hallitus menetti otteensa Pohjois-Irlannin tilanteesta. Helmikuussa 1969 pidetyissä parlamenttivaaleissa UUP menetti suuren osan kannatuksestaan jyrkän linjan protestanttien perustamille puolueille, minkä seurauksena O’Neill erosi pääministerin virasta 28. huhtikuuta. Pian tämän jälkeen väkivallan kierre karkasi kokonaan käsistä ja elokuussa 1969 Britannian hallitus joutui lähettämään miehitysjoukkonsa Pohjois-Irlantiin turvaamaan järjestystä.


title: Terence O’Neill

text: O’Neill sai vuonna 1970 päärinarvon nimellä "O’Neill of the Maine". Vetäydyttyään Pohjois-Irlannin politiikasta hän asui loppuikänsä pääasiassa Englannissa. Hän toimi kuitenkin vielä edustajana Britannian parlamentin ylähuoneessa.


title: Live at Montreux 2011

text: Live at Montreux 2011 on englantilaisen hard rock -yhtye Deep Purplen live-äänitys. Sillä soittaa yhtyeen niin sanottu mk VIII -kokoonpano yhdessä Neue Philharmonie Frankfurt -orkesterin kanssa, jota johtaa kapellimestari Stephen Bentley-Klein. Taltiointi tapahtui Montreux’n jazzfestivaaleilla Sveitsissä 16. heinäkuuta 2011. Tallenne on julkaistu kahden CD:n audiokokoelmana sekä DVD- ja Blu-ray -muotoisina videotallenteina. Kaikki kolme formaattia julkaisi saksalainen Eagle Rock Entertainment 7. marraskuuta 2011.


title: Live at Montreux 2011

text: Albumi nousi Saksassa listasijalle 43.


title: Live at Montreux 2011

text: Kaikki kappaleet ovat Ritchie Blackmoren, Ian Gillanin, Roger Gloverin, Jon Lordin ja Ian Paicen käsialaa ellei toisin mainittu.


title: Live at Montreux 2011

text: + Yhtyeen jäsenten haastattelut


title: Lovestrong

text: Lovestrong on yhdysvaltalaisen laulaja-lauluntekijä Christina Perrin ensimmäinen studioalbumi, joka julkaistiin 10. toukokuuta 2011.


title: Lovestrong

text: Albumi sai kriitikoilta vaihtelevaa palautetta. Perrin laulusuoritusta kiiteltiin, mutta kriitiikkiä sai osaakseen yhtenään toistuva teema, rakkaus ja sydänsurut. Ensimmäinen single, "Jar of Hearts", oli suosittu ympäri maailman, mutta kaksi seuraavaa singleä ei onnistunut saavuttamaan suosiota. Marraskuuhun 2013 mennessä "Lovestrong" on myynyt Yhdysvalloissa 444,000 kappaletta. Suomessa albumi debytoi virallisen albumilistan sijalla 25.


title: Skenningen sääntö

text: Skenningen sääntö () on Ruotsin kuninkaan Mauno Ladonlukon vuoden 1284 herrainpäivillä antama asetus.


title: Skenningen sääntö

text: Skenningen säännössä annettiin tarkempia määräyksiä herrainpäivien kokoontumisesta, mutta samalla kuningas Mauno Ladonlukko – neuvoskuntansa ja miestensä kanssa – pidätti itselleen vallaan päättää ja säätää sellaisista asioista, jotka kaipasivat oikaisua ja joista ei ennen ollut lailla säädetty. Tällä tavalla kuninkaalle tuli valta antaa säännöksiä taloudellisista ja hallinnollisista asioista sekä yleisen rauhan ylläpitämisestä samoin kuin myös lain selittämisestä.


title: Skenningen sääntö

text: Tästä säännöksestä on tavallisesti katsottu Ruotsin kuninkaan taloudellisen lainsäädännön saaneen alkunsa.


title: Luettelo Suomen jäytiäisistä

text: Luettelo suomen jäytiäisistä sisältää jäytiäisten lahkon (Psocoptera) Suomesta tavatut lajit. Vuoden 2010 uhanalaisarvioinnin mukaan suomesta on tavattu 71 jäytiäislajia, joista kaksi on luokiteltu silmälläpidettäviksi (NT) ja kaksi puutteellisesti tunnetuiksi (DD). Osaa lajeista tavataan ainoastaan sisätiloissa.


title: Luettelo Suomen jäytiäisistä

text: Luettelo on systeemaattisessa järjestyksessä alalahkoittain ja heimoittain.


title: Kreikan kuvaus

text: Kreikan kuvaus ( tai , "Hellados periēgēsis") on Pausaniaan kirjoittama matkakertomus ja maantieteellinen kuvaus antiikin Kreikasta. Se esittää kuvauksen Pausaniaan matkoillaan Manner-Kreikan alueella näkemistään kohteista, kuten Ateenasta, Delfoista, Olympiasta ja Joonian rannikosta. Maantieteellisen kuvauksen ohella Pausanias käsittelee erilaisia historiallisia ja uskonnollisia kohteita, arkkitehtuuria ja taidetta sekä paikkoihin liittyviä historiallisia ja mytologisia tapahtumia.


title: Kreikan kuvaus

text:
Pausanias eli ja kirjoitti 100-luvulla keisari Marcus Aureliuksen aikaan. "Kreikan kuvaus" on kirjoitettu noin kahdenkymmenen vuoden aikana joskus vuosien 150–180 välillä. Teos kuvaa Manner-Kreikan alueen sellaisena kuin Pausanias sen näki omilla matkoillaan. Pausanias oli todennäköisesti kotoisin Lyydiasta ja tunsi Vähä-Aasian rannikon omakohtaisesti. Manner-Kreikassa hän kierteli sekä maitse että meritse. Monissa kohden Pausanias sanoo itse nähneensä paikat, joita kuvaa; toisissa kohdissa tämä tulee puolestaan ilmi kuvauksen yksityiskohtaisuudesta. Pausanias vaikuttaa tehneen matkoillaan suuria määriä muistiinpanoja näkemästään, mikä muodosti teoksen aineiston. Hän kirjoitti näkemistään asioista, sekä suurista ja merkittävistä kohteista että erikoisista nähtävyyksistä ja rituaaleista. Pausanias kuvaa vierailemansa alueet järjestyksessä ja kultakin alueelta kaupungit, pyhäköt ja muut paikat yksi kerrallaan hieman samaan tyyliin kuin nykyaikaisissa matkaoppaissa. Varsinkin historiaa koskevissa kuvauksissa hän on käyttänyt lähteenään aiempaa kirjallisuutta.
Teoksen kirjat on kirjoitettu siinä järjestyksessä, kuin ne ovat säilyneet nykyaikaan, ja niiden sisällön perusteella yksittäiset kirjat on voitu ajoittaa tarkemmin. Esimerkiksi kirja I on ajoitettu valmistuneeksi viimeistään vuonna 161, koska Pausanias mainitsee kirjoittaneensa sen ennen kuin Herodes Atticus rakennutti Ateenaan Odeionin. Kirja V puolestaan on ajoitettu vuoteen 174, koska Pausanias mainitsee siinä, että Korintin uudelleenperustamisesta (44 eaa.) oli tuolloin kulunut 217 vuotta. Vaikka teoksen kirjat käyvät kuvatun alueen läpi järjestyksessä, ne eivät kuitenkaan kuvaa mitään yhtä tiettyä matkaa ja sen matkareittiä, vaan ne on todennäköisesti koostettu useasta kirjoittajan tekemästä matkasta. Pausanias matkusti myös kaukana Kreikan ulkopuolella paikoissa, joita hän ei kuvaa teoksessaan. Hän oli käynyt muun muassa Egyptissä, jossa hän oli nähnyt pyramidit ja Ammonin temppelin, Syyriassa, Joppassa, Kuolleellamerellä ja Jerusalemissa. Hän oli käynyt myös Italiassa, mukaan lukien Campania ja Rooma.


title: Kreikan kuvaus

text: Pausanias oli kreikkalainen, joka kirjoitti Rooman vallan aikana. Näin hän ja hänen teoksensa sijoittuvat henkisesti Kreikan suuren menneisyyden ja Rooman alla olleen Kreikan todellisuuden väliseen kulttuuriseen tilaan. Pausanias pyrkii muodostamaan roomalaiselle Kreikalle sen menneisyyteen nojaavan identiteetin. Pausaniaan teos oli tarkoitettu pääasiassa henkilöille, jotka eivät vierailleet Kreikassa, mutta lukivat teosta vapaa-ajallaan. Toisaalta Pausanias vaikuttaa olettaneen, että ainakin joillakin lukijoilla olisi hänen teoksensa (tai ainakin osia siitä) mukanaan kun he vierailevat teoksessa kuvatuissa paikoissa.


title: Kreikan kuvaus

text: Pausaniaan teoksen taustalla on pidempi periegeettisten (verbistä "periēgeomai", ”johdattaa ympäri”, ”näyttää tie”, ”kuvata”) teosten perinne. Tällaisen kirjallisuuden edeltäjänä voidaan nähdä jo Herodotoksen "Historiateos", joka sisältää paljon kuvauksia kreikkalaisille oudoista maista ja kansoista. Toinen kreikkalainen matkakertomusten tyyppi olivat "periplus" ("periplous") -teokset eli rannikoiden ympäripurjehdusten kuvaukset. Varsinainen maantieteellinen ja kulttuurihistoriallinen periegeettinen kirjallisuus syntyi 200-luvulla eaa. Sen tunnetuimpia edustajia ovat Polemon Troijalainen, Heliodoros Ateenalainen ja Telefos Pergamonlainen. Suurin osa tällaisesta kirjallisuudesta käsitteli jotain yhtä tiettyä Kreikan aluetta. Pausanias sen sijaan otti kohteekseen koko Kreikan. Pausaniaan teos on ainoa periegeettinen teos, joka on säilynyt nykyaikaan katkelmia lukuun ottamatta. Teoksen ansiosta Pausanias sai lisänimen "Periēgētēs", "Periegeetti" (”matkaopas”).


title: Kreikan kuvaus

text: Antiikin aikana Pausaniaan teos jäi hyvin vähälle huomiolle. Sitä ei juurikaan luettu, muut kirjailijat eivät mainitse sen kirjoittajaa eikä teosta lainata muissa teoksissa. Vähäinen huomio johtuu mahdollisesti teoksen laajasta sisällöstä, joka palveli vain harvoja lukijoita sellaisenaan; paikkoja koskevat yksityiskohdat eivät välttämättä kiinnostaneet niitä, jotka lukivat teosta kotona, ja historialliset kuvaukset taas tekivät teoksesta hankalan sellaiselle, joka halusi löytää paikan päällä ollessaan jonkin kohteen kuvauksen. Monen sadan vuoden ajalta tunnetaan vain yksi maininta teoksesta. Se on peräisin 500-luvulla eläneeltä Stefanos Byzantionlaiselta, joka käytti teosta lähteenä Kreikan paikannimille. Stefanos on myös ainoa lähde siihen, että teoksen kirjoittaja oli nimeltään Pausanias. Koko keskiajalta tunnetaan vain muutamia mainintoja teoksesta. Teos on säilynyt nykyaikaan vain yhden 1400-luvulta peräisin olevan käsikirjoituksen välityksellä; muutamat muut teoksen säilyneet käsikirjoitukset ovat tämän yhden kopioita.


title: Kreikan kuvaus

text: Teos sai enemmän huomiota nykyaikaisen antiikintutkimuksen synnyn myötä. Tällöin Pausaniaan luotettavuus kuitenkin kyseenalaistettiin pitkään. Esimerkiksi vaikutusvaltainen Ulrich von Wilamowitz-Moellendorff katsoi, ettei Pausanias todellisuudessa ollut käynyt omakohtaisesti kuvaamissaan paikoissa, vaan hänen teoksensa nojasi suurelta osin aimpaan periegeettiseen kirjallisuuteen. Sittemmin arkeologiset löydökset ovat kuitenkin osoittaneet Pausaniaan tekemien havaintojen paikkansapitävyyden. Siksi teos on nykyään merkittävä klassillista arkeologiaa tukeva kirjallinen lähde.


title: Kreikan kuvaus

text:
"Kreikan kuvaus" käsittää kymmenen kirjaa, joista kukin on omistettu tietylle Kreikan osalle. Pausanias aloittaa matkansa Attikasta, jossa kuvausta hallitsevat Ateenan kaupunki ja sen demokset. Tämän jälkeen kohteina ovat järjestyksessä Korintti, Lakonia, Messenia, Elis, Akhaia, Arkadia, Boiotia, Fokis ja ozolialainen Lokris. Akhaian kuvaus pitää sisällään Vähä-Aasian puolella sijaitsevan Joonian ja eräiden sen rannikon saarten kuvauksen. Muutoin Pausanias ei juurikaan kuvaa Kreikan saaristoa muutamia Manner-Kreikan edustalla sijaitsevia saaria (kuten Aigina ja Kythera) lukuun ottamatta. Näin hän jättää merkittäviä osia, kuten Kreetan, kokonaan kuvauksensa ulkopuolelle. Kuvaus ei myöskään kata Boiotiaa ja Fokista pohjoisempia ja läntisempiä Manner-Kreikan osia, kuten Thessalia, Epeiros, Aitolia ja Akarnania; saati nykyisen Kreikan pohjoisosia, kuten Makedoniaa ja Traakiaa. Ainakin viimeksi mainittujen pois jättämisen selittää se, että Pausanias tuskin piti niitä aitona Kreikkana.
Pausaniaan kuvaus ei ole pelkästään topografinen vaan myös kulttuurimaantieteellinen. Hän kuvaa käsittelemiensä alueiden historiallisia monumentteja, arkkitehtuuria ja taidetta, sekä poikkeaa usein mytologisiin ja historiallisiin tapahtumiin sekä uskonnollisiin ja antropologisiin aiheisiin, jotka kytkeytyvät paikkoihin tai muistomerkkeihin. Kirjaa I lukuun ottamatta Pausanias aloittaa kunkin kirjan yleisesityksellä alueen historiasta ja siihen liittyvistä myyteistä ja heeroksista. Tämän lisäksi historiaan poiketaan yksittäisten kohteiden yhteydessä.


title: Kreikan kuvaus

text: Pausanias suosii yleisesti vanhaa uudemman kustannuksella ja pyhää maallisen kustannuksella. Hän käsittelee enemmän klassisen kuin oman aikansa taidetta ja arkkitehtuuria, ja enemmän temppeleitä, alttareita ja jumalten kuvia kuin julkisia rakennuksia ja valtiomiesten patsaita. Hän ei edes mainitse joitakin suuria ja merkittäviä maallisia rakennuksia, kuten Attaloksen stoa Ateenan Agoralla tai Herodes Atticuksen eksedra Olympiassa. Pausanias on omimmalla alueellaan kuvatessaan Olympian ja Delfoin kaltaisten kohteiden uskonnollista taidetta ja arkkitehtuuria, ja hän osoittaa suurta kiinnostusta erilaisia pyhiä ja mystisiä esineitä ja muita muinaisjäännöksiä kohtaan. Vaikka Pausanias ei koskaan kyseenalaista jumalia itseään, hän arvostelee silloin tällöin näistä kerrottuja myyttejä. Välillä Pausaniaan kuvaukset ovat hyvin yksityiskohtaisia; muun muassa Delfoissa olevien maalausten kuvaus vie painettuna noin 20 sivua.


title: Kreikan kuvaus

text: Pausanias kuvaa myös vierailemiensa alueiden luontoa, kuten kasveja ja eläimiä, sekä maanviljelyksen tuotteita; ja käsittelee erilaisia luonnonilmiöitä, kuten Syenen varjotonta keskipäivää kesäpäivänseisauksen aikoihin, maanjäristyksen tulosta kertovia merkkejä ja vuorovesi-ilmiötä. Pausaniaan teoksessa ei ole johdantoa ja se myös päättyy yllättäen.


title: Kreikan kuvaus

text: Kirja I kuvaa Attikan aluetta eli Ateenaa ympäröivää maakuntaa, sekä Megarista eli Megaran aluetta. Pausanias kuvaa ennen kaikkea Ateenan nähtävyyksiä, kuten Akropolis, sekä Ateenan ympäristön demoksia. Ateenassa Pausanias tarkastelee muun muassa Athene-jumalattaren suurta kullasta ja norsunluusta valmistettua patsasta, Solonin lait kirjaavia piirtokirjoituksia, ja sodassa kuolleiden miesten muistomerkkejä ja muita kuvapatsaita. Matka kulkee kaakosta Sunionin niemeltä Ateenan kaupunkiin, sieltä koilliseen Marathoniin ja Rhamnukseen, ja sieltä länteen Salamiin ja Eleusiin kautta kohti Megaraa. Näin Pausanias kuvaa järjestyksessä seuraavat paikat:


title: Kreikan kuvaus

text: Kirja II kuvaa Argolista, jossa sijaitsevat muun muassa Korintti, Mykene, Argos ja Epidauros. Samalla Pausanias käsittelee hellenistisen ajan historiaa.


title: Kreikan kuvaus

text: Kirja III kuvaa Lakoniaa, jossa sijaitsee muun muassa Sparta.


title: Kreikan kuvaus

text: Kirja IV kuvaa Messeniaa. Samalla Pausanias käsittelee messenialaissotia Spartan ja Messenen välillä. Tällainen poikkeuksellisen laaja historiaa koskeva esitys johtuu siitä, että Messenia oli ollut pitkään Spartan alaisuudessa, eikä sillä näin ollut omaa historiaa ja merkittäviä monumentteja muiden alueiden tavoin.


title: Kreikan kuvaus

text: Kirja V kuvaa Elistä, jossa sijaitsee muun muassa Olympia.


title: Kreikan kuvaus

text: Kirja VI jatkaa Eliksen kuvausta.


title: Kreikan kuvaus

text: Kirja VII kuvaa Akhaiaa ja samalla kreikkalaisten siirtokuntia Vähä-Aasian Jooniassa ja eräillä sen rannikon saarilla.


title: Kreikan kuvaus

text: Kirja VIII kuvaa Arkadiaa.


title: Kreikan kuvaus

text: Kirja IX kuvaa Boiotiaa, jossa sijaitsi muun muassa Theba.


title: Kreikan kuvaus

text: Kirja X kuvaa Fokista, jossa sijaitsee muun muassa Delfoi, sekä Lokrista.


title: Israel Simonpoika Annala

text: Israel Simonpoika Annala (noin 1650 – 1710) oli suomalainen Pohjanmaalla vaikuttanut kirkonrakentaja.


title: Israel Simonpoika Annala

text: Israel Simonpoika Annalan suunnittelemia ja rakentamia kirkkoja:


title: Sodan lapset

text: Sodan lapset on saksalais-ranskalais-brittiläinen elokuva vuodelta 1996. Elokuva kertoo sotavangiksi jääneestä ranskalaisesta, joka pääsee palvelijaksi Hermann Göringin kartanoon ja sen jälkeen linnaan, jossa koulutetaan sotilaiksi Hitler-Jugendin nuoria.


title: Sodan lapset

text: Elokuva perustuu Michel Tournierin Goncourt-palkittuun romaaniin "Keijujen kuningas" (1970).


title: Eskil Collenius

text: Eskil Collenius (eli 1700-luvulla) oli suomalainen Itä-Suomessa vaikuttanut kirkonrakentaja.


title: Eskil Collenius

text: Sortavalasta kotoisin ollut Collenius rakensi viidenkymmenen vuoden pituisen rakentajauransa aikana useita puisia ristikirkkoja Itä-Suomeen sekä Venäjän että Ruotsin puolelle.


title: Eskil Collenius

text: Colleniuksen rakentamia kirkkoja:


title: Kreikan hallinnolliset alueet

text: Kreikka on jaettu hallinnollisesti seitsemään hajautetun hallinnon alueeseen, jotka jakautuvat edelleen 13 alueeseen eli periferiaan. Alueet jakautuvat edelleen 74 alueyksikköön ja nämä 325 kuntaan.


title: Kreikan hallinnolliset alueet

text: Lisäksi Kreikassa on yksi itsehallinnollinen alue, Athoksen munkkitasavalta eli Pyhän Vuoren autonominen munkkivaltio.


title: Kreikan hallinnolliset alueet

text: Kreikan hallinnolliset alueet ovat muuttuneet usein viime vuosikymmenien aikana. Kapodistrias-suunnitelma muutti aluejakoa vuoden 1998 alusta. Tuolloin luovuttiin aiemmasta jaosta provinsseihin. Kallikrates-suunnitelma astui voimaan vuoden 2011 alusta. Sen myötä luovuttiin aiemmasta jaosta prefektuureihin ja perustettiin uusi ylätaso, hajautetun hallinnon alueet, sekä prefektuurien tilalle alueyksiköt.Seuraavassa esitetään hajautetun hallinnon alueet, niiden alaiset alueet, alueisiin kuuluvat alueyksiköt sekä alueyksiköihin kuuluvat kunnat.


title: Garrett Stafford

text: Garrett Vasu Stafford (s. 28. tammikuuta 1980 Los Angeles, Kalifornia, Yhdysvallat) on yhdysvaltalainen entinen jääkiekkopuolustaja. Hän pelasi urallaan seitsemän NHL-ottelua tehden kaksi syöttöpistettä. Stafford pelasi suurimman osan urastaan kuitenkin farmiliiga AHL:ssä. Hän pelasi uransa kaksi viimeistä kauttaan Euroopassa kiekkoiltuaan Ruotsissa, Sveitsissä ja Suomessa. Staffordin ura päättyi helmikuussa 2015 SM-liigaottelussa tulleeseen keskivaikeaan aivovammaan vastustajan taklauksesta. Hän oli pelityyliltään kahden suunnan puolustaja, joka oli myös kiekollisesti taitava. Stafford laukoi oikealta.


title: Garrett Stafford

text: Stafford pelasi kalifornialaisia juniorisarjoja Anaheim Jr. Ducksissa, joka jälkeen hän vietti vuodet 1996–1999 USHL-joukkue Des Moines Buccaneersissa. Stafford oli viimeisellä USHL-kaudellaan 1998–1999 koko liigan toiseksi tehokkain puolustaja Green Bay Gamblersin Tom Preissingin jälkeen tehoilla 8+33=41. Hän voitti kauden päätteeksi USHL:n mestaruuden, Clark Cupin. Vuodet 1999–2003 Stafford kävi New Hampshiren yliopistoa. Hän oli joukkueensa tehokkain puolustaja kolmella jälkimmäisellä kaudellaan, joista vielä kahdella jälkimmäisellä Stafford kuului UNH:n kapteenistoon, voitti Hockey Eastin mestaruuden ja valittiin lopputurnauksen tähdistökentälliseen. Kaudella 2001–2002 hänet valittiin myös Hockey Eastin toiseen tähdistökentälliseen.


title: Garrett Stafford

text: Staffordia ei koskaan . Hän aloitti ammattilaisuransa kaudella 2003–2004 AHL-joukkue Cleveland Baronsin riveissä. Staffordin tulokaskausi toi hänelle myös AHL:n yhden kauden piste-ennätyksen, kun 73 runkosarja- ja kuudessa playoff-ottelussa syntyi tehot 12+34=46. Stafford oli Baronsin tehokkain puolustaja sekä kolmanneksi paras pistemies Jon DiSalvatoren kanssa. Hän jakoi koko AHL:n puolustajien pistepörssin kuudennen sijan Cincinnati Mighty Ducksin Chris Armstrongin kanssa.


title: Garrett Stafford

text: Staffordin kausi 2003–2004 päättyi hyvin ikävästi 30. huhtikuuta 2004 AHL:n läntisen konferenssin viidennessä välieräottelussa Hamilton Bulldogsia vastaan. Hänen mailansa osui vastustajoukkueen Aleksandr Perežoginin kypärän takaosaan maalinedustatilanteessa, jonka jälkeen Perežogin löi polvillaan ollutta Staffordia mailalla päähän. Stafford sai iskusta aivotärähdyksen ja kymmeniä tikkejä vaatineen haavan. Perežogin sai tilanteesta AHL:n kaikkien aikojen pisimmän pelikiellon, joka kattoi loppukauden lisäksi myös koko seuraavan kauden 2004–2005. Hän vietti sen kuitenkin kotimaassaan Venäjällä. Myös Stafford sai edeltäneestä tilanteesta kuuden ottelun mittaisen pelikiellon. Hänet valittiin kauden päätteeksi AHL:n toiseen tähdistökentälliseen, AHL:n tulokkaiden tähdistökentälliseen ja hän pelasi kauden aikana myös ssa.


title: Garrett Stafford

text: Kesken ensimmäisen ammattilaiskautensa 2003–2004, joulukuussa 2003 Stafford teki myös kaksivuotisen tulokassopimuksen NHL-joukkue San Jose Sharksin kanssa. Hän pelasi myös seuraavan kautensa 2004–2005 kokonaan farmijoukkue Baronsissa, osaksi vuoksi. Stafford jatkoi sopimustaan Sharksin kanssa kahteen otteeseen vuodella, mutta myös kaksi jälkimmäistä kautta joukkueen organisaatiossa eteni kokonaan farmissa. Kaudella 2005–2006 hän oli Baronsin tehokkain puolustaja tehoilla 11+28=39. Kaudella 2006–2007 San Josen uudeksi farmijoukkueeksi tuli Worcester Sharks, joka tehokkain puolustaja Stafford oli tehoilla 11+30=41.


title: Garrett Stafford

text: Heinäkuussa 2007 Stafford teki vapaana agenttina vuoden mittaisen sopimuksen Detroit Red Wingsin kanssa. Hän pelasi kauden 2007–2008 suurimmaksi osaksi farmijoukkue Grand Rapids Griffinsissa, jonka tehokkain puolustaja ja kolmanneksi paras pistemies Stafford oli tehoilla 11+33=44. Hän toimi myös joukkueen kapteenina. Stafford pelasi kauden aikana myös kaksi ensimmäistä NHL-otteluaan Red Wingsissa. Hän debytoi NHL:ssä 23. helmikuuta 2008 Vancouver Canucksia vastaan, kun Stafford paikkasi joukkueensa puolustajavajetta. Heinäkuussa 2008 hän teki kaksivuotisen sopimuksen Dallas Starsin kanssa. Stafford vietti tästä huolimatta kauden 2008–2009 pääosin tutussa AHL-seurassa Griffinsin paidassa, jonka tehokkain puolustaja hän oli tehoilla 11+34=45 ja sijoittui AHL:n puolustajien pistepörssissä seitsemänneksi. Stafford pelasi Dallasissa kauden aikana kolme NHL-ottelua tehden kaksi syöttöpistettä. Kauden 2009–2010 hän pelasi kokonaan Dallasin farmijoukkue Texas Starsissa, jonka kanssa Stafford eteni Calder Cup -finaaleihin saakka. Hershey Bears vei kuitenkin mestaruuden voitoin 4-2.


title: Garrett Stafford

text: Stafford teki heinäkuussa 2010 vapaana agenttina sopimuksen kaksivuotisen Phoenix Coyotesin kanssa. Hän pelasi suurimman osan kaudestaan AHL:ää San Antonio Rampagessa, jossa Stafford sivusi liigan yhden kauden piste-ennätystään tehoilla 14+32=46, joilla hän oli joukkueen tehokkain puolustaja sekä kolmanneksi paras pistemies Alexandre Picardin kanssa. Stafford pelasi kauden aikana kaksi NHL-ottelua. Kaudella 2011–2012 hän ehti pelata kuusi ottelua Coyotesin uudessa farmijoukkue Portland Piratesissa, kunnes Stafford kaupattiin lokakuussa 2011 Petteri Nokelaisen kanssa Montréal Canadiensiin vaihdossa Brock Trotteriin ja seitsemännen kierroksen varausvuoroon kesälle . Hän pelasi loppukauden kokonaan farmijoukkue Hamilton Bulldogsissa.


title: Garrett Stafford

text: Heinäkuussa 2012 Stafford teki vapaana agenttina vuoden mittaisen sopimuksen Washington Capitalsin kanssa. Hän aloitti kautensa jälleen farmissa, tällä kertaa Hershey Bearsin vahvuudessa, osaksi NHL:n työsulunkin takia. Siirtotakarajalla, huhtikuussa 2013 Stafford kaupattiin Edmonton Oilersiin vaihdossa Dane Byersiin. Hän ei pelannut tammikuussa 2013 alkaneella NHL-kaudella otteluakaan sarjatasoa ylempänä.


title: Garrett Stafford

text: Kaudeksi 2013–2014 Stafford siirtyi Eurooppaan ja kaksivuotisella sopimuksella Ruotsin SHL-liigan Färjestads BK:hon. Hänet hankittiin johtavaksi puolustajaksi, mutta Stafford osoittautui kuitenkin pettymykseksi ja 12 runkosarjaottelua toi vain tehot 2+1=3. Joulukuussa 2013 Färjestad lainasi hänet HockeyAllsvenskan-joukkue IF Björklöveniin, mutta Stafford ei ehtinyt pelata siellä otteluakaan, kun hänen sopimuksensa Färjestadin kanssa purettiin Staffordin siirryttyä loppukaudeksi Sveitsin National League A:n Genève-Servette HC:hen. Hän voitti Genèvessä kauden aikana Spengler Cup -turnauksen.


title: Garrett Stafford

text: Stafford siirtyi kaudeksi 2014–2015 vuoden mittaisella sopimuksella SM-liigajoukkue Porin Ässiin. Hän aloitti kautensa kohtalaisen hyvin, mutta Staffordin peliesitykset kuitenkin ailahtelivat kauden mittaan pahasti. Hänen kautensa ja koko pelaajauransa päättyi lopulta 17. helmikuuta 2015 pelattuun otteluun paikallisvastustaja Rauman Lukkoa vastaan, kun Stafford jäi vastustajan puhtaan taklauksen kohteeksi. Taklaus aiheutti hänelle kuitenkin niskan retkahdusvamman, aivotärähdyksen ja pienen aivoverenvuodon. Stafford pääsi matkustamaan kotikaupunkiinsa Los Angelesiin kesäkuussa. Hänelle diagnosoitiin keskivaikea aivovamma. Stafford on omien sanojensa mukaan potenut sittemmin päivittäistä päänsärkyä, keskittymis- ja muistivaikeuksia, ärtyneisyyttä, masennusta ja niskakipua. Hän haki SM-liigapelaajat vakuuttavalta If-yhtiöltä tapaturmaeläkettä uuteen ammattiin kouluttautumista varten. Staffordille ei kuitenkaan myönnetty korvauksia, sillä vakuutusyhtiö katsoi hänellä olleen mahdollisesti aiemmin sattuneen vamman jälkitila. Stafford valitti päätöksestä tapaturma-asioiden muutoksenhakulautakunnalle.


title: Garrett Stafford

text: Staffordilla on vaimo ja kaksi lasta. Perhe asuu hänen synnyinkaupungissaan Los Angelesissa.


title: Tuomas Ragvaldinpoika Suikkanen

text: Tuomas Ragvaldinpoika Suikkanen (1713 – 15. helmikuuta 1781) oli suomalainen Itä-Suomessa vaikuttanut kirkonrakentaja.


title: Tuomas Ragvaldinpoika Suikkanen

text: Suikkanen omisti vuodesta 1742 lähtien maatilan Ruokolahden Lassilan kylässä.


title: Tuomas Ragvaldinpoika Suikkanen

text: Suikkasen poika Tuomas Tuomaanpoika Suikkanen oli myös kirkonrakentaja.


title: Tuomas Ragvaldinpoika Suikkanen

text: Suikkasen rakentamia kirkkoja:


title: Tuomas Tuomaanpoika Suikkanen

text: Tuomas Tuomaanpoika Suikkanen (16. syyskuuta 1752 – 1807) oli suomalainen Itä-Suomessa vaikuttanut kirkonrakentaja.


title: Tuomas Tuomaanpoika Suikkanen

text: Suikkasen isä oli kirkonrakentaja Tuomas Ragvaldinpoika Suikkanen.


title: Tuomas Tuomaanpoika Suikkanen

text: Suikkasen rakentamia kirkkoja:


title: Kreikan hajautetun hallinnon alueet

text: Kreikan hajautetun hallinnon alueet () muodostavat aluejaon, joka jakaa Kreikan valtion seitsemään hallinnolliseen alueeseen. Jokainen niistä koostuu yhdestä tai useammasta alueesta eli periferiasta.


title: Kreikan hajautetun hallinnon alueet

text: Hajautetun hallinnon alueet otettiin käyttöön Kallikrates-suunnitelmana tunnetun aluehallintouudistuksen myötä vuoden 2011 alusta.


title: Century Gothic

text: Century Gothic on sans-serif-kirjasintyyppi, jonka suunnitteli Sol Hess vuonna 1991. Sitä käytetään muun muassa otsikoissa, yleisissä näyttelytöissä, pienissä teksteissä ja mainonnassa. Century Gothic perustuu Futuraan.


title: Luhtanen

text: Luhtanen voi tarkoittaa:


title: Ykkösuutinen

text: Ykkösuutinen on alkujaan kankaanpääläisen The Road-yhtyeen tekemä, järjestyksessään toinen, levy. Edellisen levyn tapaan tämäkin syntyi omakustanteena.


title: Ykkösuutinen

text: "Musiikkityyliltään Ykkösuutista voisi kuvailla rockiksi punk- ja heavy-vaikutteilla. On tosin muistettava, että levyn julkaisun aikoihin vuonna 1988 ei heavy-musiikki tarkoittanut vielä aivan samaa kuin nykyään. Mötley Crüe ja Megadeth ovat molemmat heavya, Nightwishia tai Children Of Bodomia ei vielä osattu oikein edes kuvitella. Siis: Ykkösuutinen on pääosin eteenpäin menevää ja vauhdikasta särökitara- ja syntikkavetoista rockia ryyditettynä tunnelmallisilla rock-balladeilla. Levyn soundista huomaa, että ihan tuoreesta tekeleestä ei ole kyse. Silti en lähtisi moittimaan äänimaailmaa mitenkään vanhentuneeksi tai riittämättömäksi."


title: Ykkösuutinen

text: Vuonna 1997 yhtyeen "Ykkösuutinen" ja edeltävä levy "The Road" julkaistiin yhdessä uudelleen masteroituna yhteisjulkaisuna.


title: Ykkösuutinen

text: Kappaleiden sanoituksista on vastannut Antti Saarenketo, sävellyksistä Raikka Hakamäki paitsi "Viimeinen kesä" (Antti Saarenketo) ja "Harrastelemaan" (The Road). Sovitukset ovat kaikki bändin omia.


title: Wolfgang Dauner

text: Wolfgang Dauner (s. 30. joulukuuta 1935 Stuttgart) on saksalainen fuusiojazzpianisti ja -säveltäjä. Hänet tunnetaan United Jazz and Rock Ensemblen jäsenenä ja yhteistyöstään muun muassa Hans Kollerin, Albert Mangelsdorffin, Volker Kriegelin ja Ack van Rooyenin kanssa.


title: Wolfgang Dauner

text: Dauner opiskeli trumpetin- ja pianonsoittoa sekä sävellystä Stuttgartin musiikkikorkeakoulussa ja oli sitten mukana Joki Freundin sekstetissä 1960-luvun alussa. Hän esiintyi useilla festivaaleilla eri puolilla Saksan liittotasavaltaa ja levytti esikoisalbuminsa trionsa kanssa 1964. Albumi oli yksi ensimmäisistä free jazz -levytyksistä Euroopassa. 1960-luvun loppupuolella Dauner johti Stuttgartissa radioyhtiön jazzyhtyettä ja sävelsi sille teoksia. Vuonna 1970 hän perusti Hans Kollerin kanssa jazzrock-yhtye Et Ceteran ja toimi Free Sound & Super Brass Big Bandin toisena johtajana. The United Jazz And Rock Ensemblen jäsenenä 1970-luvun puolivälistä alkaen hän alkoi tuoda esiintymisiin mukaan teatterin, oopperan ja tanssitaiteen elementtejä.


title: Wolfgang Dauner

text: Dauner on säveltänyt myös elokuvamusiikkia ja lastenoopperan. Hän on levyttänyt muun muassa levymerkeille Mood, Columbia, MPS ja ECM Records.


title: Wolfgang Dauner

text: Jazzhistorioitsija Joachim-Ernst Berendt luetteli 1980-luvun alussa Daunerin yhtenä tärkeimmistä fuusiopianisteista ja syntetisaattorin käyttäjistä jazzissa.


title: Wolfgang Dauner

text: Pori Jazz -festivaaleilla Dauner on vieraillut viulisti Jean-Luc Pontyn kanssa 1970 ja omine yhtyeineen 1973.


title: Vjatšeslav Ponomarov

text: Vjatšeslav Ponomarov (s. 2. toukokuuta 1965 Slovjansk, Donetskin alue) on ukrainalainen separatistijohtaja. Hän julistautui ukrainalaiskaupunki Slovjanskin pormestariksi huhtikuussa 2014 sen jälkeen kun hän johti hyökkäystä Slovjanskin pormestarin toimistoon 14. huhtikuuta osana Itä-Ukrainan kriisiä.


title: Vjatšeslav Ponomarov

text: Ponomarov kuului Neuvostoliiton armeijan erikoisjoukkoihin. Sittemmin hän on toiminut yrittäjänä.


title: Rocca Canavese

text: Rocca Canavese on kunta Italiassa Piemonten alueella olevassa Torinon metropolikaupungissa. Sen keskipisteenä on ollut linna jo ensimmäiseltä vuosituhannelta lähtien. Seutu on kärsinyt valloittajien sotaretkistä läpi vuosisatojen ja linna on aina vuoroin tuhottu ja taas jälleenrakennettu. 1700-luvulla käytyjen taistelujen jälkeen siitä on ollut vain osa seinistä jäljellä.


title: Denis Kang

text: Denis Kang (s. 17. syyskuuta 1977 Saint-Pierre, Saint-Pierre ja Miquelon) on kanadalainen uransa lopettanut vapaaottelija, jolla on korealaiset ja ranskalaiset juuret. Hän voitti Spirit MC:n raskaansarjan mestaruuden 2007 ja oli sitä ennen 2006 otellut Priden välisarjan mestaruudesta Kazuo Misakia vastaan. Kang hävisi mestaruuden tuomariäänin. Kangilla on 3. asteen musta vyö brasilialaisessa jujutsussa, jota hän on harjoitellut high school ajoiltansa asti. Tätä ennen hän on harjoitellut myös Hapkidoa teini-ikäisenä, sekä kilpaillut lukkopainissa ja yhden ottelun verran potkunyrkkeilyssä.


title: Denis Kang

text: Hänen veljensä Julien Kang on näyttelijä ja malli Etelä-Koreassa.


title: Denis Kang

text: Kangin ensimmäinen vapaaottelu oli Ultimate Warrior Challengessa elokuussa 1998. Hän voitti ottelun Eric Harcrowta vastaan luovutuksella, joka tuli ensimmäisessä erässä viidentoista sekunnin jälkeen. Kang otteli Kanadassa ja Yhdysvalloissa aina vuoteen 2000 saakka, kunnes päätti kokeilla menestystä Japanissa.


title: Denis Kang

text: Kang otteli Pancrasessa ensimmäisen kerran syyskuussa 2000, jolloin hän kohtasi Minoru Suzukin. Kang voitti ottelun luovutuksella. Toinen ottelu meni vähemmän menestyksekkäämmin, kun Kang hävisi tuomariäänin Keiichiro Yamamiyalle. Kangin viimeiseksi Pancrase otteluksi jäi Marty Armendarezia vastaan käyty kamppailu, jonka hän hävisi kolmannessa erässä teknisellä tyrmäyksellä.


title: Denis Kang

text: Kang otteli menestyksekkäästi Spirit MC -organisaatiossa ja herätti kiinnostusta Pride-organisaatiossa. Hän otteli ensimmäisen kerran PRIDE Bushido 6 -tapahtumassa huhtikuussa 2005 Takahiro Obaa vastaan. Kang voitti ottelun käsilukolla ensimmäisessä erässä. Vain kolme kuukautta myöhemmin Kang otteli toisen Pride ottelunsa Andrei Semenovia vastaan, jonka hän voitti tuomariäänin. Kang kävi välissä ottelemassa Spirit MC ja AFC organisaatioissa yhden ottelun, jonka jälkeen palasi Prideen huhtikuussa 2006 PRIDE Bushido 10 -tapahtuman myötä. Kang voitti ottelu luovutuksella Mark Weiriä vastaan ensimmäisessä erässä.


title: Denis Kang

text: Vakuuttavien otteiden myötä Kang pääsi osallistumaan Priden välisarjan Grand Prix -turnaukseen, joka käytiin kolmessa tapahtumassa. Ensimmäisellä kierroksella hän sai vastaansa Murilo Ruan. Kang voitti ottelun tyrmäyksellä ensimmäisessä erässä viidentoista sekunnin jälkeen. Turnauksen toisella kierroksella Kang sai vastaansa Amar Suloevin, jonka hän voitti puolestaan yhden käden kuristuksella myöskin ensimmäisessä erässä. Kang eteni voiton myötä välieriin saakka, jossa vastaan asettui Akihiro Gono. Kang voitti ottelun tuomariäänin ja eteni turnauksen loppuotteluun. PRIDE Bushido 13 -tapahtumassa käyty loppuottelu Kazuo Misakia vastaan päättyi lopulta Kangin tappioon hajaäänin.


title: Denis Kang

text: Kang otteli ensimmäisen kerran UFC:ssä UFC 93 tapahtumassa tammikuussa 2009 Adam Belcheriä vastaan. Kang hävisi ottelun toisessa erässä luovutuksella. Hän otteli toisen kerran Xavier Foupa-Pokamia vastaan saman vuoden huhtikuussa UFC 97 tapahtumassa, jossa Kang voitti ottelunsa tuomariäänin. Kolmannen kerran hän otteli Michael Bispingiä vastaan UFC 105 tapahtumassa. Kang hävisi ottelunsa tekniseen tyrmäykseen toisessa erässä. Kyseinen ottelu jäi Kangin viimeiseksi otteluksi UFC:ssä.


title: Amateur World Series 1972

text:
Amateur World Series 1972 oli kaiken kaikkiaan 20. "Federación Internacional de Béisbol Amateur (FIBA)" -liiton järjestämä Baseballin maailmanmestaruusturnaus. Turnaus pelattiin Nicaraguassa 15. marraskuuta - 3. joulukuuta 1972.
Kuuba voitti kahdennentoista mestaruurensa. Ainoa joukkue, jolle se hävisi oli Nicaragua, joka turnauksen päätöspäivänä kisojen pääareenana toimineella Somoza Stadiumilla Managuassa otti 2-0 voiton 41 000 katsojan läsnä ollessa.


title: Up All Night (Razorlightin albumi)

text: Up All Night on englantilaisen rock-yhtyeen Razorlightin ensimmäinen albumi, joka julkaistiin 28. kesäkuuta 2004.


title: Sinun käskystäsi

text: Sinun käskystäsi on alkujaan kankaanpääläisen The Road-yhtyeen tekemä, järjestyksessään yhdeksäs studiolevy. Lukuun ei sisälly kahden ensimmäisen levyn remasteroitu Tupla-CD-julkaisu. Edellisten levyjen tapaan tämäkin on omakustanne.


title: Sinun käskystäsi

text: "Sinun käskystäsi -albumi on The Roadia parhaimmillaan. Levy tarjoaa vajaan neljänkymmenen minuutin verran toinen toistaan tarttuvampia melodioita ja energisyyttä. Melodioista löytyy myös lempeyttä.


title: Sinun käskystäsi

text: Kitarointi on jykevää ja rumpumättö kiivasta, koskettimet tuovat kuulautta. The Road on ollut samassa kokoonpanossa vuodesta 1985; soitto on tälläkin levyllä saumatonta. Raikka Hakamäen särmikäs rock-ääni tuo kokonaisuuteen ratkaisevan tärkeän lisän."


title: Sinun käskystäsi

text: Kappaleiden sanoituksista on vastannut Antti Saarenketo, sävellyksistä Raikka Hakamäki ja sovituksista Raikka Hakamäki ja Jussi Pyysalo.


title: Bob Moses

text: Rakalam Bob Moses (s. 28. tammikuuta 1948 New York) on yhdysvaltalainen jazzrumpali ja -pianisti.


title: Bob Moses

text: Jo teini-iässä vuosina 1964–1965 Moses soitti Rahsaan Roland Kirkin yhtyeessä, kunnes perusti kitaristi Larry Coryellin kanssa fuusiojazz-yhtyeen The Free Spirits. Vuosina 1967–1969 Moses teki kiertueita Gary Burtonin kvartetissa ja levytti Burtonin kanssa vielä 1970-luvullakin. Hänen muita soittokumppaneitaan ovat olleet saksofonisti Dave Liebman, kitaristi Pat Metheny, pasunisti Michael Gibbs, pianistit Hal Galper ja Gil Goldstein, basisti Steve Swallow, pianisti Steve Kuhn, laulaja Sheila Jordan, pianisti George Gruntz ja kitaristi Emily Remler. 1970-luvun alkuvuosina hän oli jäsenenä rumpali Jack DeJohnetten Compost-yhtyeessä.


title: Bob Moses

text: Oman yhtyeensä johtajana Moses debytoi vuonna 1975 ja sai hyviä arvosteluja 1980-luvun albumeistaan "When Elephants Dream of Music" (1982) ja "Visit with the Great Spirit" (1983).


title: Bob Moses

text: Muusikon työnsä ohella Bob Moses opettaa New England Conservatoryssa Bostonissa.


title: Bob Moses

text: Oman yhtyeensä kanssa Bob Moses on vieraillut Suomessa ainakin vuoden 1985 Pori Jazz -festivaaleilla.


title: Aleksei Kuznetšov

text: Aleksei Kuznetšov (s. 1. helmikuuta 1983) on kazakstanilainen jääkiekkomaalivahti, joka edustaa Jugra Hanty-Mansijskia.


title: Aleksei Kuznetšov

text: Kuznetsov pelasi vuoden 2010 MM-kisoissa Saksassa Kazakstanin maajoukkueessa.


title: Kastelukannu

text: Kastelukannu on kasvien kasteluun tarkoitettu kannu, jossa on kahva ja nokka. Kastelukannu on tavallisesti muovinen tai metallinen, mutta on olemassa myös keraamisia kastelukannuja. Kastelukannujen tilavuus vaihtelee puolesta litrasta kymmeneen litraan. Suuria kannuja käytetään tavallisesti pihoilla ja puutarhoissa, kun taas pienemmät soveltuvat paremmin huonekasvien kasteluun. Kastelukannussa voi olla myös irrallisena sihti.


title: Putous (6. tuotantokausi)

text: "Putouksen" kuudes tuotantokausi esitettiin MTV3-kanavalla loka–marraskuussa 2014. Kauden ohjasi Lauri Nurkse ja pääkäsikirjoittajana toimi Melli Maikkula.


title: Putous (6. tuotantokausi)

text: Kesken viidennen tuotantokauden esittämisen juontaja Jaakko Saariluoma ja näyttelijä Aku Hirviniemi sekä kolmannella kaudella mukaan tullut Armi Toivanen kertoivat, etteivät he jatka sarjassa enää kauden jälkeen. Pian kauden loppumisen jälkeen myös Krista Kosonen kertoi jättävänsä ohjelman. Myöskään ohjelmaa kaikilla aiemmilla kausilla tuottanut Tuomas Summanen ei jatka ohjelmassa. Huhtikuussa 2014 kanava ilmoitti, että koko näyttelijäkaarti tullaan vaihtamaan uudelle kaudelle.


title: Putous (6. tuotantokausi)

text: Uusina Putous-näyttelijöinä nähtiin Mari Perankoski, Antti Holma, Essi Hellén, Joonas Nordman, Kari Ketonen, Niina Koponen, Ville Tiihonen ja Jenni Kokander, sekä ohjelman juontaja Heikki Paasonen.


title: Putous (6. tuotantokausi)

text: "Vuoden sketsihahmo-kilpailun" voitti Joonas Nordmanin esittämä Salme Pasi Porin liittovaltuuston liitto-orava ja ay-jyrsijä.


title: She’s the One

text: She’s the One voi tarkoittaa muun muassa seuraavia:


title: Steve Kuhn

text: Steve Kuhn (oik. "Stephen Lewis", s. 24. maaliskuuta 1938, Brooklyn, New York) on yhdysvaltalainen jazzpianisti ja -säveltäjä. Hän on esiintynyt ja levyttänyt erityisesti triokokoonpanoissa maailman huippubasistien ja -rumpalien kanssa.


title: Steve Kuhn

text: Kuhn aloitti pianotunnit viisivuotiaana Bostonissa Margaret Chaloffin oppilaana. Improvisointi alkoi kiinnostaa häntä, ja jo teini-iässä hän soitti Bostonin alueen jazzklubeissa muun muassa Coleman Hawkinsin ja Chet Bakerin kanssa. Kuhn valmistui Harvardin yliopistosta ja jatkoi opintoja Lenox School of Musicissa George Russellin, Gunther Schullerin, Bill Evansin ja Modern Jazz Quartetin jäsenten johdolla. Kuhn soitti lyhyen aikaa John Coltranen ensimmäisessä kvartetissa ja aloitti sitten pitkän kiinnityksen trumpetisti Kenny Dorhamin yhtyeessä.


title: Steve Kuhn

text: Vuosina 1967–1971 Kuhn asui Tukholmassa ja teki sieltä käsin kiertueita trionsa kanssa ympäri Eurooppaa. Vuonna 1969 Kuhnin trio soitti Pori Jazzissa laulusolistinaan Monica Zetterlund.


title: Steve Kuhn

text: Kuhnin keskeisiin levytyksiin kuuluvat basisti Steve Swallown ja rumpali Pete La Rocan kanssa 1960-luvulla tehdyt albumit "Three Waves", "Basra" ja "Sing Me Softly Of The Blues", jossa johtajana toimi trumpetisti Art Farmer. Kuhn on mukana myös Oliver Nelsonin kvartetissa albumilla "Sound Pieces". Gary McFarland sävelsi Kuhnille ja isolle jousiorkesterille teoksen "The October Suite".


title: Steve Kuhn

text: Steve Kuhn on vuosikymmenien mittaan soittanut triokokoonpanoissa muun muassa basistien Ron Carter ja David Finck sekä rumpalien Al Foster, Jack DeJohnette ja Joey Baron kanssa. Kuhnin muita soittokumppaneita ovat olleet Stan Getz, Scott LaFaro, Harvie Swartz, Shelia Jordan, Billy Drummond, David Finck ja Miroslav Vitous.


title: Taistelu keisarivallasta

text: Taistelu keisarivallasta (, ”Historiankirjat”) on Publius Cornelius Tacituksen teos, joka kuvaa Rooman historiaa Rooman keisari Neron kuolemasta vuodesta 69 vuoteen 96. Vain neljä ensimmäistä ja osa viidennestä kirjasta ovat säilyneet. Kirjat kuvaavat aikaa aikaa jolloin keisarit Galba, Otho ja Vitellius hallitsivat Roomaa ja Vespasianuksen valtakausi alkoi. Tacituksen "Keisarillisen Rooman historia" ("Annales") kuvaa seurannutta ajanjaksoa.


title: Wii Party U

text: Wii Party U on Nintendon julkaisema partypeli Wii U:lle. Peli julkaistiin alun perin Pohjois-Amerikassa ja Euroopassa 25. lokakuuta, Australiassa 26. lokakuuta ja Japanissa 31. lokakuuta 2013. Peli on jatkoa vuonna 2010 ilmestyneelle "Wii Partylle".


title: Wii Party U

text: Pelissä ideana on pelata minipelejä joko yksin tai muiden kanssa. Minipelejä on yhteensä 80 erilaista. Pelistä löytyy muun muassa ajopelejä ja perinteisä noppapelejä.


title: Uhka (televisiosarja)

text: Uhka (engl. "Crisis") on yhdysvaltalainen draamasarja, jota alettiin esittää NBC:llä 16. maaliskuuta 2014. Sarja käynnistyy, kun joukko vaikutusvaltaisten ihmisten lapsia kidnapataan luokkaretkellä. Sarjan päähenkilöitä näyttelevät Dermot Mulroney, Rachael Taylor, Lance Gross, James Lafferty, Max Martini, Michael Beach, Stevie Lynn Jones, Halston Sage, Max Schneider, Joshua Erenberg ja Gillian Anderson.


title: Uhka (televisiosarja)

text: Vaikka NBC tiedotti sarjan hyllyttämisestä toukokuussa 2014, kanava esitti silti kaikki sarjaan tuotetut 13 jaksoa. Suomessa MTV3 aloitti sarjan esityksen 16. kesäkuuta 2014.


title: Uhka (televisiosarja)

text: ohjelmaa vähintään 3 minuuttia yhtäjaksoisesti katselleet henkilöt


title: Uhka (täsmennyssivu)

text: Uhka tarkoittaa vaaraa, joka uhkaa ihmistä tai hänen omaisuuttaan. Lisäksi se voi tarkoittaa seuraavia asioita:


title: MotoGP-kausi 2014

text: MotoGP-kausi 2014 oli historian 66. ratamoottoripyöräilyn MM-sarjan kausi. Osakilpailuja ajettiin 18 kappaletta 3 eri luokassa.


title: Moottoripyöräilyn Portugalin Grand Prix

text: Portugalin Grand Prix oli MotoGP-sarjan osakilpailu kausina -, sekä 1987. Se ajettiin 2000-luvulla Estorilissä ja 1987 Jerezissä.


title: Bastillen diskografia

text: Tämä on brittiläisen poprock-musiikkia esittävän Bastillen diskografia. Se koostuu yhdestä studioalbumista, yhdestä kokoelma-albumista, yhdeksästä singlestä ja seitsemästä musiikkivideosta. Bastille muodostettiin vuoden 2010 aikana laulaja Dan Smithin aiemmasta sooloprojektista. Yhtyeen esikoissingle "Flaws" / "Icarus" julkaistiin heinäkuussa 2011 omakustanteena. Myöhemmin samana vuonna julkaistiin EP "Laura Palmer". Kriitikoiden suosion ja kiertueiden seurauksena levy-yhtiö Virgin Records kiinnitti yhtyeeseen huomioita, mikä johti levytyssopimukseen joulukuussa 2011.


title: Bastillen diskografia

text: Bastille julkaisi esikoisalbuminsa, "Bad Bloodin", maaliskuussa 2013. Albumi ylsi ensimmäiselle sijalle Britannian albumilistalla ja kymmenen parhaan joukkoon Irlannissa. "Bad Blood" on myynyt Isossa-Britanniassa kaksinkertaista platinaa. Siltä julkaistiin yhteensä kuusi singleä, joista "Pompeii" oli kansainvälinen menestys.


title: Bastillen diskografia

text: Lokakuussa 2013 Bastille julkaisi kokoelma-albumin, "All This Bad Blood", jonka ensimmäinen single, "Of the Night", menestyi hyvin ympäri maailmaa.


title: Bastillen diskografia

text: Vuoden 2014 helmikuuhun mennessä Bastille on myynyt Isossa-Britanniassa 2,07 miljoonaa tallennetta.


title: Tripuran vapautusrintama

text: Tripuran vapautusrintama (NLFT) () on vuonna 1989 perustettu vallankumouksellinen, kansallismielinen ja äärikristillinen terroristijärjestö. Järjestö perustettiin Tripuran osavaltiossa Intiassa ja se ajaa osavaltion irtautumista omaksi itsenäiseksi valtiokseen. NLFT:n manifestin mukaan järjestö haluaa Tripurasta tulevan osa jumalan ja Jeesuksen valtakuntaa. Järjestö ei siedä muita uskontoja, vaan pyrki karkottamaan hindut ja muut Tripuran alueelta. Intian sisäministeriö julisti NLTF:n laittomaksi organisaatioksi 3. huhtikuuta 1997.


title: Tripuran vapautusrintama

text: NLFT:n toimenkuvaan kuuluvat aseelliset iskut, pommi-iskut, ihmiskaappaukset, kiristys ja pakkokäännytys kristinuskoon. NLFT on liittoutunut Nagalimin kansallissosialistisen neuvoston kanssa. Sillä on myös yhteyksiä pakistanilaiseen tiedustelutoimistoon ISI:n.


title: Tripuran vapautusrintama

text: Ennen vuotta 1997 NLFT:n terroristitoiminta oli satunnaista ja se koostui aseellisista hyökkäyksistä ja pommi-iskuista lähinnä turvallisuusjoukkoja vastaan. Vuodesta 1997 terroritoiminnan määrä alkoi kasvaa ja väkivaltaisten iskujen määrä oli huipussaan 2000-luvun alkuvuosina.


title: Tripuran vapautusrintama

text: NLFT:n iskuissa kuoli yksistään vuosien 1992-2001 välillä 764 siviiliä ja 184 turvallisuusjoukkojen palveluksessa ollutta henkilöä. Yhteenotoissa NLFT:n ja turvallisuusjoukkojen välillä kuoli 124 terroristia.


title: Tripuran vapautusrintama

text: Joulupäivänä 2000 NLFT:n sissit ampuivat Jamatiya-heimon päällikön, koska tämä ei suostunut kääntymään kristinuskoon. Elokuussa 2002 hindupappi Bikram Bahadur Jamatia arvioi, että NLFT oli pakkokäännyttänyt kristinuskoon 14 000 tripuralaista. Pakkokäännytykset tapahtuvat yleensä aseella uhaten. Pakkokäännytysten lisäksi järjestö ryöstää ja tuhoaa hindujen pyhättöjä, temppeleitä ja kouluja.


title: Tripuran vapautusrintama

text: Toukokuussa 2003 NLFT:n jäsenet tappoivat 21 ihmistä iskuissa osavaltion pääkaupungin Agartalan ympäristössä. Poliisin edustajan mukaan hyökkääjät sytyttivät rakennuksia tuleen ja ampuivat ihmisiä sattumanvaraisesti.


title: Tripuran vapautusrintama

text: Maaliskuussa 2014 NLFT:n jäsenet kaappasivat televiestintätyöntekijä Deep Mandalin ja vaativat hänestä lunnaita Mandalin perheeltä ja työnantajalta. Mandal vapautettiin 119 päivän vankeuden jälkeen.


title: Tripuran vapautusrintama

text: Terroristijärjestöllä on ollut läheiset yhteydet Tripuran baptistikirkkoon. Osavaltion virastojen tutkimuksien ja tiedusteluraporttien mukaan Yhdysvalloissa toimiva baptistikirkko eteläinen baptistikonventio on tukenut NLFT:tä sen perustamisessa ja myöhemmin sen toiminnan aikana joko suoraan tai välillisesti Tripuran baptistikirkon kautta. Huhtikuussa 2000 etelätripuralaisen Noaparan baptistikirkon pappi Nagmanlal Halam jäi kiinni kun hänen hallustaan löytyi suuria määriä räjähdysaineita ja niiden tekoon tarvittavia materiaaleja. Samoin elokuussa 2003 pohjoistripuralaisen baptistisen lähetyskirkon pappi jäi kiinni räjähteiden hallussapidosta. Molemmat papit tunnustivat toimittaneensa räjähteitä NLFT:lle.


title: Tripuran vapautusrintama

text: Kirkon tuen ja ihmiskaappausten lisäksi NLFT on pyrkinyt rahoittamaan toimintaansa pornografialla. Elokuussa 2005 ryhmä antautuneita NLFT:n sissejä kertoi, että järjestö ei pelkästään kaappaa tyttöjä, naisia ja jopa miehiä kylistä omaan seksuaaliseen hyväksikäyttöönsä, vaan lisäksi pakottavat näitä osallistumaan pornovideoiden tekemiseen. Tietoja seuraten poliisi suoritti ratsioita järjestön piilopaikkoihin ja löysi kasoittain pornoa sisältäviä CD- ja DVD-levyjä. NLFT kuvaa materiaalin itse, mutta käyttää tripuralaisia videotuotantoyhtiöitä leikkaamiseen ja dubbaamiseen eri kielille, kuten hindiksi, burmaksi, bengaliksi ja thaiksi. Erään videotuotantoyhtiön omistaja kertoi seuraavasti:""Tiedämme, että kapinalliset ovat näiden filmien takana. Kun käsittelemme kuvattua filmiä, näemme rynnäkkökiväärein aseistautuneita miehiä seisoskelemassa ja välillä tyttöjä uhkaillaan revolvereilla, mutta meidän tulee leikata kaikki sellainen pois ja keskittyä pelkkään seksiin."" Tämän jälkeen videot palautetaan järjestölle, joka myy kopioita DVD-muodossa naapuriosavaltioihin- ja ulkomaihin. Antautuneiden sissien todistukset vastaavat kahden tutkijan, Meenakshi Sen Bandopadhyayn ja Jayanta Bhattacharyan tutkimusta, jossa dokumentoidaan tapauskohtaisesti NLFT:n harjoittamaa naisten seksuaalista hyväksikäyttöä.


title: Tripuran vapautusrintama

text: NLFT-BM


title: Tripuran vapautusrintama

text: Vuonna 2001 järjestöstä erosi ryhmä kun yksi sen johtohahmoista Biswamohan Debbarma karkotettiin liikkeestä. Debbarma tukijoineen perusti oman faktionsa NLFT-BM:n, eli "National Liberation Front of Tripura-Biswamohan Debbarman".


title: Tripuran vapautusrintama

text: Yksi NLFT-BM:n johtajista Panther Debbarma antautui Tripuran poliisille maaliskuussa 2014.


title: Tripuran vapautusrintama

text: NLFT-NJ


title: Tripuran vapautusrintama

text: Nayanbasi Jamatiya antautui poliisille 1993, mutta pakeni myöhemmin Bangladeshiin, josta käsin hän johti omaa ryhmäänsä "National Liberation Front of Tripura-Nayanbasi Jamatiyaa" värväten siihen lisää jäseniä Tripuran maaseutujen kylistä. Bangladeshin poliisi pidätti hänet myöhemmin ja pani hänet vankilaan, mutta Jamatiya pakeni ja matkusti takaisin Intiaan. Etsintäkuulutettu Jamatiya antautui Agartalassa elokuussa 2013.


title: Valtioneuvoston tilannekeskus

text: Valtioneuvoston tilannekeskus (VNTIKE, , ) on Suomen valtion yksikkö, joka vastaa reaaliaikaisesta turvallisuustilannekuvan ylläpitämisestä valtionjohdon ja viranomaisten tarpeisiin yhdistämällä eri lähteistä saatuja tietoja.


title: Valtioneuvoston tilannekeskus

text: Valtioneuvoston kanslian mukaan valtioneuvoston tilannekeskus ylläpitää strategisena tehtävänään reaaliaikaisista turvallisuustapahtumatiedoista ja eri viranomaisten tiedoista rakennettua tilannekuvaa valtionjohdolle. Tilannekuva kootaan yhdistämällä avoimista lähteistä ja viranomaisilta saatuja tietoja. VNTIKE on myös Suomen kansallinen yhteyspiste muun muassa Euroopan union (EU) kriisikoordinaation ja EU:n, Yhdistyneitten kansakuntien (YK) ja Naton pelastuspalvelualoihin sekä tukee muun muassa Suomeen kohdistuvan informaatiovaikuttamisen vastaista työtä. Erityisesti VNTIKE informoi Suomen pääministeriä ja toimii suoraan valtiosihteerin alaisuudessa vaikka se on osa valtioneuvoston kanslian valmiusosastoa hallinnollisesti. Keskus toimii valtioneuvoston linnassa Senaatintorin varrella ja se on miehitetty ympäri vuorokauden vuoden jokaisena päivänä.


title: Valtioneuvoston tilannekeskus

text: Tilannekeskus perustettiin helmikuussa 2005 Aasian tsunamin jälkeen pääministeri Matti Vanhasen kaudella, jotta valtionjohto saisi yhteistä ja poikkihallinnollista tietoa Suomeen vaikuttavista tapahtumista, kuten kriiseistä ja uhkista. Lisäksi sen tuli palvella hallituksen ulko- ja turvallisuuspoliittista ministerivaliokuntaa (utva) ajankohtaisissa ja Suomen kannalta merkittävissä ulko- ja turvallisuuspolitiikkaa tai sisäistä turvallisuutta koskevissa asioissa. Keskus toimi kuitenkin pitkään vajaalla teholla presidentti Tarja Halosen vastustuksen johdosta. Vuonna 2011 tilannekeskus laati päivittäin tilannekatsauksia valtionjohdolle Fukushima I -voimalan ydinonnettomuuksista. VNTIKE nousi julkisuuteen, kun sieltä välitettiin virheellistä tietoa Venäjän tekemistä ilmatilaloukkauksista toukokuussa 2014. Vastaavasti valtioneuvoston tilannekeskus joutui selvittämään Ukrainaan matkalla olleen asekuljetuksen takavarikoimisesta noussutta tiedotussotkua vuonna 2014.


title: Tilannekeskus

text: Tilannekeskus (lyh. "Tike") on paikka jossa keskitetysti ja jatkuvasti seurataan erilaisia tilanteita ja välitetään tieto eteenpäin. Sellaisia on poliisilla ja pelastuslaitoksilla, ja esimerkiksi liikkuvalla poliisilla oli oma tilannekeskus. Myös tapahtumissa on nykyään Tike.


title: Tilannekeskus

text: Suomen valtionjohto saa tietoa valtioneuvoston tilannekeskuksesta.


title: Saksan 15. armeija

text: Saksan 15. armeija () oli Saksan maavoimien armeijatason yhtymä toisessa maailmansodassa.


title: Saksan 15. armeija

text: Maavoimien esikunta antoi 7. joulukuuta 1940 armeijan perustamiskäskyn (Ob.d.H.Gen.d.H/Org.Abt. (181) I Nr. 1988/40 g.Kdos) armeijaryhmä D:lle, joka antoi oman perustamiskäskynsä 20. joulukuuta. Armeija perustetiin 15. tammikuuta 1941 Dinardissa Ranskassa.


title: Saksan 15. armeija

text: Armeija palveli aluksi Ranskassa, jossa se vastasi rannikkopuolustuksesta. Se torjui 1944 liittoutuneiden maahanlaskun operaatio Martket Gardenin. Se kärsi pahoja tappioita torjuessaan Kanadan 1. armeijan hyökkäystä Scheldtin taistelussa. Jonka aikana liittoutuneiden Hawker Typhoonit iskivät 24. lokakuuta armeijan esikuntaan, jolloin kaksi kenraalia ja 70 esikuntaupseeria sai surmansa.


title: Saksan 15. armeija

text: Brittiarmeija työnsi armeijan joukot pois Roerin alueelta operaatio Blackcockissa. Armeija vetäytyi Ruhrin ja Wurmin taakse. Armeijan joukot osallistuivat vielä Ardennien taisteluun ennen joutumistaan saarroksiin. Armeija antautui Yhdysvaltain joukoille 15. toukokuuta 1945 Ruhrin motissa.


title: Saksan 15. armeija

text: Nykyisin entinen 15. armeijan esikunta hieman Lillen pohjoispuolella Tourcoingissa on museona Musée du 5 juin 1944.


title: Saksan 15. armeija

text: Armeijankomentajina olivat:


Moottoripyöräilyn Grand Prix -kausi 1997 oli järjestyksessään 49. ratamoottoripyöräilyn MM-sarjan kausi.


title: Grilled – lihakauppiaat liemessä

text: Grilled – lihakauppiaat liemessä on yhdysvaltalainen vuonna 2006 julkaistu komediaelokuva, jonka on ohjannut Jason Ensler. Pääosissa näyttelevät Kevin James ja Ray Romano. Elokuva on julkaistu suoraan videolle.


title: Luettelo ihmisen luista

text: Tyypillinen aikuisen ihmisen luuranko koostuu 206 luusta, jossa ei ole mukana pieniä sesamluita ja kuuloluita. Yksilöillä voi olla enemmän tai vähemmän luita johtuen anatomisista variaatioista. Ihmisellä voi esimerkiksi olla ylimääräisiä kylkiluita tai lannenikamia. Myös kallon saumaluiden määrä voi vaihdella.


title: Moottoripyöräilyn Espanjan Grand Prix

text: Espanjan Grand Prix on ratamoottoripyöräilyn MM-sarjan osakilpailu. Kilpailu on yksi neljästä Espanjassa ajettavasta osakilpailusta kaudella .


title: Dimangaanidekakarbonyyli

text: Dimangaanidekakarbonyyli eli dekakarbonyylidimangaani tai mangaanikarbonyyli (Mn(CO)) on metallikarbonyyliyhdisteisiin kuuluva mangaanin organometalliyhdiste. Yhdistettä käytetään orgaanisessa synteesissä katalyyttinä ja valmistettaessa mangaanin komplekseja.


title: Dimangaanidekakarbonyyli

text: Huoneenlämpötilassa dimangaanidekakarbonyyli on keltainen kiteinen aine. Yhdiste on suhteellisen stabiili myös ilman vaikutuksille. Se ei liukene veteen, mutta liukenee useisiin orgaanisiin liuottimiin. Kuumennettaessa yhdiste hajoaa muodostaen Mn(CO)-radikaalin.


title: Dimangaanidekakarbonyyli

text: Poiketen monista muista metallikarbonyyliyhdisteistä, joissa on kaksi metalliatomia ei dimangaanidekakarbonyyln rakenne sisällä silloittavaa karbonyyliligandia vaan mangaaniatomit ovat sitoutuneet toisiinsa kovalenttisella sidoksella. Sidospituus on 293 pm ja terminaalisten karbonyyliligandien konformaatio on kohdakkainen. Dimangaanidekakarbonyyli voidaan pelkistää, jolloin mangaani saa negatiivisen hapetusluvun. Esimerkiksi natriumamalgaama pelkistää yhdisteen pentakarbonyylimanganaatti(-I)-ioniksi [Mn(CO)] ja natriummetalli heksametyylifosforiamidiliuoksena pelkistää dimangaanidekakarbonyylin tetrakarbonyylimanganaatti(-III)ioniksi [Mn(CO)].


title: Dimangaanidekakarbonyyli

text: Ensimmäisen kerran dimangaanidekakarbonyyliä syntitisoitiin vuonna 1949. Yhdistettä voidaan valmistaa mangaanisuolasta kuten mangaaniasetaatista hiilimonoksidin ja pelkistimen läsnä ollessa. Nykyisin käytetyin menetelmä on kuitenkin metyylisyklopentadienyylimangaanitrikarbonyylin pelkistys natriumin diglyymiliuoksen avulla hiilimonoksidin läsnä ollessa ja muodostuvan yhdisteen hapetus.


title: Dimangaanidekakarbonyyli

text: Dimangaanidekakarbonyyliä käytetään orgaanisissa synteeseissä katalyyttinä tai kokatalyytteinä alkeenien ja dieenien isomeroitumis- ja dimeroitumisreaktioissa, radikaalikytkennöissä, halogeenialkaanien hydorgenolyyseissä ja eräissä vedyn avulla tapahtuvissa pelkistyksissä. Yhdisteestä myös valmistetaan muita mangaanikomplekseja.


title: Kemopetrolin diskografia

text: Tämä artikkeli on suomalaisen popyhtye Kemopetrolin diskografiasta.


title: Kemopetrolin diskografia

text: Yhtye on julkaissut uransa aikana viisi studioalbumia, joista kaksi ensimmäistä ("Slowed Down", "Everything’s Fine") ovat myyneet kultaa yli 15 000 kappaleen myynnillään. Yhtyeen neljästätoista singlejulkaisusta kuudesta on tehty musiikkivideot. Oulun musiikkivideofestivaaleilla vuonna 2002 yhtyeen videoista ”Saw It On TV” sai kunniamaininnan ja ”Goodbye” palkittiin vuoden 2002 "Kultapumpelilla" eli vuoden parhaana musiikkivideona.


title: Slowed Down

text: Slowed Down on suomalaisen popyhtye Kemopetrolin huhtikuussa 2000 julkaisema esikoisalbumi. Albumi nousi julkaisuviikollaan Suomen virallisen albumilistan 10:nneksi ja kolmannella listaviikollaan se saavutti parhaan sijoituksensa, kolmannen sijan (17/2000). Yhteensä "Slowed Down" oli listalla 19 viikkoa. Vuonna 2003 albumi ylitti kultalevyrajan.


title: Slowed Down

text: Helmikuussa 2001 albumista julkaistiin "Special Edition", joka sisälsi perusalbumin lisäksi toisen CD:n, jolla oli kuusi remixiä sekä neljä livenä äänitettyä kappaletta. Levyllä oli myös ”Child Is My Name”-kappaleen musiikkivideo.


title: Slowed Down

text: Joulukuussa 1999 julkaistu albumin ensimmäinen single ”Child Is My Name” nousi hitiksi ja on edelleen yhtyeen menestynein single. Kappale nousi yhdeksäksi viikoksi singlelistalle, parhaimmillaan sijalle kuusi sekä Rumba-lehdessä vuosina 1992–2007 julkaistulla levymyynnin ja radiosoiton yhdeksi hittilistaksi yhdistäneellä Top 50 Hitit-listalla 18:nneksi.


title: Slowed Down

text: Toinen single ”Tomorrow” menestyi vielä kohtalaisesti nousten parhaimmillaan singlelistan 12:nneksi ja Rumban listan 38:nneksi. Kaksi seuraavaa singleä ”African Air” ja ”Disbelief” saivat vähemmän huomiota osakseen, ”African Airin” sijoittua vain Rumba-listan 14:nneksi.


title: Luis Guevara Mora

text: Luis Ricardo Guevara Mora (s. 2. syyskuuta 1961) on entinen elsalvadorilainen jalkapallomaalivahti, joka valmentaa Atletico Martea.


title: UKJ

text: Uudenmaan Kuvataidejärjestöt ry on aiemmassa Etelä-Suomen läänissä toimivien taiteilijajärjestöjen ja taideyhdistysten keskusjärjestö, jonka tavoitteena on edistää kuvataiteiden asemaa ja toimia jäseniensä yhdyssiteenä. Tavoitteensa toteuttamiseksi UKJ järjestää näyttelyitä, tiedottaa ja antaa lausuntoja kuvataiteista, järjestää kuvataiteilijoita koskettavista ja hyödyttävistä aiheista kuvataidepäiväseminaareja ja luentoja sekä toimii yhteistyössä jäsenjärjestöjensä kautta taidehallinnon elimien ja kunnallisten kulttuuritointen kanssa.


title: UKJ

text: UKJ on perustettu vuonna 1984, jolloin sen nimenä oli Uudenmaan Kuvataidejärjestöjen neuvottelukunta. Vuonna 1994 yhdistys haki nimenmuutosta ja nykyinen nimi, Uudenmaan Kuvataidejärjestöt ry – Nylands Bildkonstföreningar rf, astui voimaan 1995.


title: UKJ

text: Uudenmaan Kuvataidejärjestöt ry – Nylands Bildkonstföreningar rf kuuluu 12 jäsenjärjestöä, joiden jäsenmäärä yhteensä on noin 1760 taiteilijajäsentä. Yhdistykseen voi liittyä aiemmassa Etelä – Suomen läänissä toimiva rekisteröity kuvataidejärjestö.


title: UKJ

text: Yhdistyksen ylin päättävä elin kutsuu koolle kaikki jäsenet keväällä ja syksyllä pidettävään kaikille jäsenille tarkoitettuun kokoukseen. Hallinnosta vastaa syyskokouksen valitsema hallitus, johon kuuluu puheenjohtaja sekä 7 jäsentä. Hallituksen toimikausi on kaksi vuotta.


title: UKJ

text: UKJ järjestää pääsääntöisesti joka vuosi (paitsi silloin kun, kun järjestetään Uudet Maan Kuvat-näyttely) Visiitti – näyttelyn. Näyttelyn ”isäntäseurana” toimii pidettävän näyttelyn paikkakunnalla toimiva taideyhdistys. Kaikki jäsenjärjestöjen taiteilijat ovat oikeutettuja lähettämään näytelyyn hakemuksen.


title: UKJ

text: Joka kolmas vuosi järjestetään Uudet Maan Kuvat – näyttely, mihin jokaisen jäsenyhdistyksen taiteilijat voivat teoksillaan hakea. Uudet Maan kuvat on järjestetty vuodesta 1987 lähtien.


title: UKJ

text: Kaikki näyttelyyn päässeet työt on näyttelykuraattori hyväksynyt sekä kuva- että teosjyrytyksessä.


title: Moottoripyöräilyn Malesian Grand Prix

text:
Malesian Grand Prix on ratamoottoripyöräilyn MM-sarjan osakilpailu, joka on ajettu vuosittain vuodesta 1991.
Vuoden 2011 MotoGP-luokan kilpailu peruttiin Marco Simoncellin kuolemantapauksen johdosta.


title: Moottoripyöräilyn San Marinon Grand Prix

text: San Marinon Grand Prix on ratamoottoripyöräilyn MM-sarjan osakilpailu. Nimestään huolimatta se on aina ajettu Italiassa, koska Italian GP:n nimi on varattu nykyään Mugellossa ajettavalle kilpailulle.


title: Moottoripyöräilyn Australian Grand Prix

text: Australian Grand Prix on ratamoottoripyöräilyn MM-sarjan osakilpailu. Se on ajettu vuosittain vuodesta 1989.


title: Kulissit

text: Kulissit on Muskan seitsemäs studioalbumi, joka julkaistiin omakustanteena vuonna 2010. Se sisältää muun muassa nimikappaleen, joka oli Radio Suomen soitetuin kappale vuoden 2010 alussa. Muita paljon radiosoittoa saaneita kappaleita levyllä ovat "Kaipuu" ja "Nuku vaan". Kotimaisen materiaalin lisäksi levyllä on kaksi käännöskappaletta, Carole Kingin "I Feel the Earth Move" sekä Betty Everettin vuoden 1963 hitti "You're no Good", jonka 1960-luvulla suomeksi levytti Anki Lindqvist. Levyllä soittaa perinteisten rock-kokoonpanojen lisäksi myös puhallinsekstetti.


title: Titanus (elokuvayhtiö)

text: Titanus on Gustavo Lombardon vuonna 1928 perustama italialainen elokuvien tuotanto- ja jakeluyhtiö.


title: Titanus (elokuvayhtiö)

text: Gustavo Lombardo aloitti elokuvien jakelutoiminnan Napolissa vuonna 1904. 1920-luvun lopulla hän muutti Roomaan, jossa hän perusti osakeyhtiöpohjalla toimineen pienen tuotanto- ja jakeluyhtiö Titanuksen. Sen ensimmäisiä elokuvia olivat Eugenio Peregon ohjaamat "Rondine" ja "La signorina Chicchirichì" (molemmat 1929). 1930-luvulla yhtiö julkaisi vain kolme elokuvaa, joista Gero Zambuton ohjaama "Fermo con le mani!" (1937) ja Carlo Ludovico Bragaglian "Animali pazzi" (1939) muistetaan koomikko Totòn ensiesiintymisinä. Yhtiön studiolla Rooman Farnesinassa kuvattiin muun muassa Alessandro Blasettin "Vecchia guardia" (1935) ja Carmine Gallonen suurelokuva "Scipio Africanus, Afrikan valloittaja" (1937). Yhtiön jakelutoiminta oli vähäistä, kunnes se vuosikymmenen lopulla osti yhdysvaltalaisen Metro-Goldwyn-Mayerin jakeluyhtiön. Toisen maailmansodan aikana Titanuksen studiolla kuvattiin muun muassa Vittorio De Sican "Maddalena zero in condotta" (1940), Goffredo Alessandrinin "Nozze di sangue" (1941) ja Flavio Calzavaran "Dagli Appennini alle Ande" (1943).


title: Titanus (elokuvayhtiö)

text: Sodan jälkeen Titanus oli yksi Italian merkittävimmistä elokuvien tuotantoyhtiöistä. Se valmisti etupäässä melodraamoja, komedioita ja muita viihde-elokuvia. Suuria yleisömenestyksiä olivat muun muassa Raffaello Matarazzon sentimentaaliset elokuvat "Elämän jano" ("Catene", 1949), "Tormento" (1950) ja "Elämän valhe" ("I figli di nessuno", 1951). Gustavo Lombardo kuoli vuonna 1951 jättäen yhtiön pojalleen Goffredolle. Taitavana liikemiehenä tunnettu Goffredo Lombardo tuotti sekä kaupallista viidettä että kunnianhimoisia taide-elokuvia. Matarazzon lisäksi Titanuksen tärkeimpiä ohjaajia olivat Ubaldo Del Colle, Guido Brignone ja Valerio Mastrocinque. Vuoden 1953 tienoilla Lombardo keksi niin sanotun ”vaaleanpunaisen neorealismin”, jota edustivat muun muassa Luigi Comencinin "Leipää, rakkautta ja unelmia" ("Pane, amore e fantasia", 1953) ja "Rakkauden huumaa ja mustasukkaisuutta" ("Pane, amore e gelosia", 1954) sekä Dino Risin "Vaarallinen leski" ("Pane, amore e...", 1955). Jakelutoiminnassaan Titanus toimi yhteistyössä muun muassa Pathé Consortium Cinéman ja Metro-Goldwyn-Mayerin kanssa.


title: Titanus (elokuvayhtiö)

text: 1960-luvulla Titanus panosti voimakkaasti italialaiseen laatuelokuvaan tuottaen muun muassa Luchino Viscontin elokuvan "Rocco ja hänen veljensä" (1960), Vittorio De Sican "Kaksi naista" ("La ciociara", 1960), Ermanno Olmin "Paikka nuorelle miehelle" ("Il posto", 1961), Vittorio De Setan "Vuoriston rosvot" (1961), Valerio Zurlinin "Tyttö ja laukku" ("La ragazza con la valigia", 1961) ja "Cronaca familiare" (1962) sekä Nanny Loyn "Napolin neljä päivää" ("Le quattro giornate di Napoli", 1962). Yhtiö oli vähällä tehdä konkurssin kansainvälisenä yhteistyönä tuotetun Robert Aldrichin "Sodoman ja Gomorran" ("Sodoma e Gomorra", 1962) ja Luchino Viscontin "Tiikerikissan" (1963) kaupallisen epäonnistumisen seurauksena. 1960-luvun puolivälistä lähtien Titanus toimi etupäässä jakeluyhtiönä, mutta vuodesta 1985 lähtien se on tehnyt myös televisiotuotantoja nimellä "Titanus Produzione". Goffredo Lombardon jälkeen yhtiötä on johtanut hänen poikansa Guido.


title: Luettelo operaatio Huskyn joukoista

text: Luettelo operaatio Huskyn joukoista sisältää operaatio Huskyyn eli Sisilian maihinnousuun 10. heinäkuuta – 17. elokuuta 1943 liittyneet maa-, meri- ja ilmavoimien joukot.


title: Luettelo operaatio Huskyn joukoista

text: Maavoimien ja samalla koko maihinnousun komentajaksi määrättiin kenraali Dwight D. Eisenhower.


title: Luettelo operaatio Huskyn joukoista

text: Maihinnousujoukkoina olivat:


title: Luettelo operaatio Huskyn joukoista

text: Kummankin armeijan kärjen muodosti prikaatin vahvuinen maahanlaskuosasto ja kummallakin oli Pohjois-Afrikassa reservinä divisioona.


title: Luettelo operaatio Huskyn joukoista

text:
Operaatio Huskyyn osallistui 2 590 alusta, joiden komentajana toimi amiraali Andrew Cunningham. Laivastolla oli tehtävinään tukea maihinnousua tuhoamalla tykkitulella rannikonpuolustuslaitteet sekä estää Italian laivaston toiminta alueella. Tukevaan laivastoon kuuluivat:
Varsinaiseen maihinnousuun osallistuvia aluksia komensi amiraali Bertram H. Ramsay. Maihinnousulaivastoon kuului 211 rahtilaivaa ja joukkojenkuljetusalusta sekä 1 734 maihinnousualusta miesten, panssarivaunujen ja tarvikkeiden siirtämiseksi rannikonedustalta maihin.


title: Luettelo operaatio Huskyn joukoista

text:
Maihinnousua tukeneet noin 5 000 ilmavoimien lentokonetta olivat marsalkka Tedderin komennossa. Tedderillä oli komennossaan:
Maltalle oli sijoitettu noin 527 Royal Air Forcen ja 75 US Army Air Forcen lentokonetta.


title: Luettelo operaatio Huskyn joukoista

text: Sisiliaan sijoitetun Italian 6. armeijan komentajaksi määrättiin 1. kesäkuuta kenraali Guzzoni. Armeijan tehtävänä oli puolustaa saarta viimeiseen saakka. Armeijanesikunta sijoitettiin Ennaan saaren sisäosiin.


title: Luettelo operaatio Huskyn joukoista

text: 6. armeijan joukot jaettiin kahteen osaan välirajana Licata - Cefalù:


title: Luettelo operaatio Huskyn joukoista

text: 6. armeijan tukena olivat Saksan 15. panssarikrenatööridivisioona ja panssaridivisioona Hermann Göring. Panssarikrenatöörit yhtä erillisosastoa lukuun ottamatta sijoitettiin Sisilian länsikärkeen ja panssaridivisioona jaettiin Catanian tasangolle ja Caltagironen alueelle.


title: Everything’s Fine

text: Everything’s Fine on suomalaisen popyhtye Kemopetrolin järjestyksessään toinen studioalbumi. Albumi julkaistiin 6. toukokuuta 2002. Albumi nousi ensimmäisellä listaviikollaan suoraan Suomen virallisen albumilistan kärkeen. Yhteensä "Everything’s Fine" oli listalla 18 viikkoa ja myi lopulta vuonna 2003 kultaa.


title: Everything’s Fine

text: Huhtikuussa 2002 julkaistu single ”Saw It On TV” nousi Rumba-lehdessä vuosina 1992–2007 julkaistulla levymyynnin ja radiosoiton yhdeksi hittilistaksi yhdistäneellä Top 50 Hitit-listalla 14:nneksi. Samalla listalla kesäkuussa 2002 ”Goodbye”-single nousi 19:nneksi ja tammikuussa 2003 ”Shine” 45:nneksi.


title: Everything’s Fine

text: Singleistä ”Saw It On TV” ja ”Goodbye” tehdyt musiikkivideot menestyivät vuonna 2002 Oulun musiikkivideofestivaaleilla. Teemu Nikin ohjaama ”Saw It On TV” sai kunniamaininnan ja Miikka Lommin ohjaama ”Goodbye” palkittiin vuoden 2002 "Kultapumpelilla" eli vuoden parhaana musiikkivideona.


title: Yksinkertainen kone

text:
Yksinkertaiset koneet eli alkeiskoneet
ovat yksinkertaisimpia välineitä, joilla voidaan muuttaa johonkin kohteeseen vaikuttavan voiman suuntaa tai suuruutta. Yleisesti yksinkertaiset koneet voidaan määritellä yksinkertaisimmiksi laitteiksi, joiden avulla jokin kappale voidaan saada liikkeeseen pienemmällä voimalla kuin ilman niitä. Tätä mekaanista hyötyä kuvaa koneen "välityssuhde" eli sen aikaansaaman voiman suhde siihen kohdistuvaan voimaan.


title: Yksinkertainen kone

text: Tavallisimmin termillä tarkoitetaan seuraavia kuutta klassista yksinkertaista laitetta, jotka renessanssiajan tiedemiehet sellaisiksi määrittelivät:


title: Yksinkertainen kone

text: Yksinkertainen kone on laite, jolla on sille ominainen, usein mekanismiksi nimitetty mahdollinen liikkeensä, ja joka voidaan yhdistää toisten laitteiden ja niiden liikkumistapojen kanssa koneiden rakentamiseksi. Näin ollen yksinkertaisia koneita voidaan pitää mutkikkaampien koneiden alkeellisimpina rakenneosina. Tämän analyyttisen näkemyksen, jonka mukaan koneet voidaan ajatella rakennetuiksi näistä yksinkertaisista koneista, omaksuivat ensimmäisinä renessanssiajan oppineet tutkiessaan, mitä antiikin kreikkalaiset olivat kirjoittaneet teknologiasta. ja samalla käsityksellä on yhä keskeinen sija insinööritieteissä ja sovelletussa tieteessä. Niinpä esimerkiksi polkupyörän mekanismissa käytetään pyöriä, vipuja ja väkipyöriä.


title: Yksinkertainen kone

text: Yksinkertaisten koneiden ja monimutkaisempien laitteiden väliin sijoittuu useita erilaisia niin sanottujen "yhdistettyjen koneiden" eli "koneenelinten" () luokkia. Yhdistetyn koneen välityssuhde on yhtä suuri kuin niiden yksinkertaisten koneiden välityssuhteiden tulo, joista se on kokoonpantu. Eri kirjoittajat ovat laatineet jossakin määrin toisistaan poikkeavia luetteloita yksinkertaisista koneista ja kone-elementeistä. Esimerkiksi Franz Reuleaux luetteli vuonna 1876 ilmestyneessä teoksessaan jopa satoja koneenosia, joita kaikkia hän nimitti "yksinkertaisiksi koneiksi".


title: Yksinkertainen kone

text: Yksinkertaiset koneet jaetaan "vipuryhmän" koneisiin, jotka perustuvat momenttien tasapainoon, sekä "kaltevan tason ryhmän" koneisiin. Tämän jaottelun esitti ensimmäisenä Franz Reuleaux, joka tutki yli 800 välineen toimintaa. Hän oivalsi, että vipu, väkipyörä ja tavallinen pyörä ovat oleellisesti sama asia; tukipisteen ympäri pyörivä kappale. Samaan tapaan kalteva taso, kiila ja ruuvi ovat kaikki johonkin tasoon nähden viistossa olevalla pinnalla liikkuvia kappaleita.


title: Yksinkertainen kone

text: Hydrauliset systeemit voivat myös vahvistaa voimia, ja sen vuoksi nekin mainitaan toisinaan yksinkertaisten koneiden luettelossa, johon lisättäväksi niitä ehdotti ensimmäisenä Blaise Pascal 1600-luvulla.


title: Yksinkertainen kone

text: Yksinkertaiset koneet kuten vipu monine sovelluksineen sekä pyörä ovat olleet tunnettuja jo esihistoriallisena aikana, mutta teoreettiselta kannalta niitä tutki tiettävästi ensimmäisenä kreikkalainen filosofi Arkhimedes 200-luvulla eaa. Häneltä on myös peräisin niille annettu yhteisnimitys "yksinkertaiset koneet", ja hän käsitteli niistä systemaattisesti kolmea: vipua, väkipyörää ja ruuvia. Hän tunsi vivun välityssuhteen käsitteen. Myöhemmät kreikkalaiset filosofit määrittelivät viisi yksinkertaista konetta; joukosta puuttui kalteva taso, ja he osasivat kutakuinkin laskea kunkin välityssuhteen. Heron Aleksandrialainen luetteli teoksessaan "Mekaniikka" viisi laitetta, jolla voitiin "saattaa kuorma liikkeeseen": vipu, vintturi, väkipyörä, kiila ja ruuvi sekä kuvasi niiden valmistusta ja käyttöä. Myöhemmin Pappos mainitsi, että hammaspyörillä voitiin sekä suurentaa että pienentää voimia. Kreikkalaisten teoreettinen tieto yksinkertaisista koneista rajoittui kuitenkin yksinomaan statiikkaan, voimien tasapainoon, sillä he osanneet käsitellä niitä dymaniikan kannalta eivätkä tunteneet fysikaalisen työn käsitettä.


title: Yksinkertainen kone

text: Renessanssin aikana "mekaanisia voimia", joiksi yksinkertaisia koneita nimitettiin, alettiin tutkia siltä kannalta, minkä verran hyödyllistä työtä niillä voidaan tehdä, mikä vähitellen johti mekaanisen työn käsitteen kehittymiseen. Vuonna 1586 flaamilainen insinööri Simon Stevin johti lausekkeen kaltevan tason välityssuhteelle, mistä lähtien sekin on luettu yksinkertaisten koneiden joukkoon. Täydellisen dymaamisen teorian yksinkertaisista kohteista kehitti italialainen Galileo Galilei vuonna 1600 teoksessaan "Le Meccaniche" ("Mekaniikka"). Hän ymmärsi ensimmäisenä, että yksinkertaiset koneet eivät luo energiaa, ainoastaan muuttavat sitä muodosta toiseen.


title: Yksinkertainen kone

text: Koneissa esiintyvän liukukitkan klassiset lait keksi Leonardo da Vinci (1452–1519), mutta hän ei julkaissut tutkimuksiaan, vaan ne säilyivät vain hänen muistikirjoissaan. Ne keksi uudestaan Guillaume Amontons vuonna 1699, ja niitä kehitti edelleen Charles Augustin de Coulomb vuonna 1785.


title: Yksinkertainen kone

text: Yksinkertaisessa koneessa vaikuttava voima tekee työtä jotakin kuormaa vastaan. Jos siinä ei esiinny kitkan aiheuttamia häviöitä, kuormaan nähen tehty työ on yhtä suuri kuin koneeseen tehty työ. Tämä mahdollistaa sen, että kuormaan kohdistuva, koneen antama voima on suurempi kuin koneeseen kohdistuva voima, "syöttövoima", mutta tällöin kuorman kulkema matka on samassa suhteessa pienempi. Tämä ilmaistaan usein niin sanottuna "mekaniikan kultaisena sääntönä": "Mikä voimassa voitetaan, se matkassa menetetään." Kuormaan kohdistuvan voiman suhdetta syöttövoimaan nimitetään koneen "välityssuhteeksi".


title: Yksinkertainen kone

text: Jos energian häviöitä ei esiinny, välityssuhde voidaan laskea koneen geometriasta. Esimerkiksi vivun välityssuhde on sama kuin sen vipuvarsien pituuksien suhde.


title: Yksinkertainen kone

text:
Yksinkertaista konetta, jossa ei esiiny kitkaa eikä kimmoisuutta, sanotaan usein
"ideaalikoneeksi". Ideaalikone luovuttaa energiaa aikayksikössä saman verran kuin saakin, eli sen antama teho on yhtä suuri kuin siihen kohdistuvakin teho, toisi sanoen


title: Yksinkertainen kone

text: Koska teho on voiman ja sen vaikutuspisteen nopeuden tulo, syöttövoiman ja sen vaikutuspisteen nopeuden "v" tulon on oltava sama kuin kuormaan kohdistuvan voiman ja kuorman nopeuden "v" tulo:


title: Yksinkertainen kone

text: Kitkattoman koneen antaman voiman ja siihen kohdistuvan syöttövoiman suhde eli koneen välityssuhde on siis sama kuin syöttövoiman vaikutuspisteen nopeuden suhde kuorman nopeuteen


title: Yksinkertainen kone

text: Koska ruuvi perustuu pyörimisliikkeeseen, sitä koskevissa laskuissa syöttövoima on korvattava vääntömomentilla ja nopeus kulmanopeudella.


title: Yksinkertainen kone

text: Vipu on tasapainossa, kun kaikkien niiden voimen momenttien summa tukipisteeseen nähden, jotka pyrkivät vääntämään vipua yhteen suuntaan, on yhtä suuri kuin kaikkien niiden voimien momenttien summa, jotka pyrkivät vääntämään sitä päinvastaiseen suuntaan.


title: Yksinkertainen kone

text: Useamman väkipyörän muodostama talja, jossa on kiinteitä ja liikkuvia väkipyöriä yhtä monta, on tasapainossa, kun kuorman suhde syöttövoimaan on sama kuin väkipyörien lukumäärä.


title: Yksinkertainen kone

text: Kaltevalla tasolla oleva kappale on tasapainossa, kun pinnan suuntaan vaikuttavan voiman suhde kuorman painoon on sama kuin pinnan korkeuden suhde sen pituuteen, tai kun vaakasuoraan, kannan suuntaan vaikuttavan voiman suhde kuorman painoon on yhtä suuri kuin pinnan korkeuden suhde sen kantaan.


title: Yksinkertainen kone

text: Kiila on tasapainossa, kun työntävän voiman suhde toista sivua vastaan vaikuttavaan voimaan on yhtä suuri kuin kiilan pään leveyden suhde sen sivun pituuteen.


title: Yksinkertainen kone

text: Ruuvi on tasapainossa, kun syöttövoiman suhde kuormaan on sama kuin ruuvin kierteen nousu ruuvisylinterin kannan kehään.


title: Yksinkertainen kone

text: "Yhdistetty kone" on useammasta yksinkertaisesta koneesta muodostuva mekaaninen kone, jossa yhden yksinkertaisen koneen ulos antama voima toimii seuraavan syöttövoimana. Esimerkiksi korkkiruuvi ja kaira koostuvat ruuvista ja siihen kiinnitetystä, kädensijana käytettävästä vivusta, kun taas hammaspyörästö koostuu useammasta hammaspyörästä eli pyörästä ja akselista.


title: Yksinkertainen kone

text: Yhdistetyn koneen välityssuhde on sarjan viimeisen yksinkertaisen koneen ulos antaman voiman suhde sen ensimmäisen yksinkertaisen koneen syöttövoimaan:


title: Yksinkertainen kone

text:
Koska jokaisen koneen ulos antama voima toimii seuraavan syöttövoimana, formula_5 ja formula_6,
tämä välityssuhde voidaan laskea myös seuraavasti:


title: Yksinkertainen kone

text: Tämä osoittaa, että yhdistetyn koneen välityssuhde on sama kuin systeemissä olevien yksinkertaisten koneiden välityssuhteiden tulo:


title: Yksinkertainen kone

text: Koneissa energiaa kuluu kitkan voittamiseen, niiden muodon muuttumiseen ja kulumiseen, jolloin menetetty energia leviää ympäristöön lämpönä. Tämä merkitsee, että koneen ulos antama teho on pienempi kuin siihen syötetty teho. Ulos saadun tehon suhdetta koneeseen syötettyyn tehoon sanotaan koneen hyötysuhteeksi η, ja se on koneen energiahäviöiden mitta:


title: Yksinkertainen kone

text: Koska nopeuksien suhde riippuu vain koneen mitoista, energiahäviöt pienentävät koneen välityssuhdetta, toisin sanoen


title: Yksinkertainen kone

text: Niinpä ei-ideaalisissa koneissa mekaaninen välityssuhde on aina suhteessa "η" pienempi kuin sen osien nopeuksien suhde. Kone, jossa energiaa menetetään kitkan, muodonmuutosten ja kulumisen vuoksi, ei siis voi siirtää niin suurta kuormaa kuin vastaavalla ideaalikoneella, johon kohdistuu on yhtä suuri syöttövoima.


title: Yksinkertainen kone

text: Yhdistetyn koneen hyötysuhde on sen muodostavien yksinkertaisten koneiden hyötysuhteiden tulo:


title: Yksinkertainen kone

text: Yksinkertaiset koneet ovat alkeellisimpia esimerkkejä kinemaattisista ketjuista, joilla mallinnetaan erilaisia mekaanisia systeemejä höyrykoneista robotteihin saakka. Kiinnittimiä tai akseleita, jotka muodostavat vivun tukipisteen tai mahdollistavat pyörän tai väkipyörän pyörimisen, sanotaan saranoiduksi liitokseksi. Samaan tapaan kalteva taso tai kiilan pinta muodostavat osan kinemaattisesta parista, jota sanotaan liukuvaksi liitokseksi. Ruuvin katsotaan usein muodostavan omanlaisensa kinemaattisen parin, jota sanotaan pyörteiseksi liitokseksi.


title: Yksinkertainen kone

text: Kaksi vipua tai kampea voidaan yhdistää neljän tangon liitokseksi nivelellä, joka toisen kammen ulos kohdostama voima siirtyy toisen tangon syöttövoimaksi. Niveliä lisäämällä voidaan edelleen rakentaa kuuden tangon liitos tai niitä voidaan yhdistää enemmänkin jopa robotin valmistamiseksi.


title: Marjalan kanava

text: Marjalan kanava on noin 1,3 km pitkä kanava Marjalan kaupunginosassa Joensuussa. Se kaivettiin vuoden 1995 asuntomessuja varten.


title: Sitkoinleuvansalmen kanava

text: Sitkoinleuvansalmen kanava on noin 50 metriä pitkä kanava Tetrinselälle johtavalla väylällä Puumalassa.


title: Käyhkään kanava

text: Käyhkään kanava on 350 m pitkä kanava Ruokolahdella. Kanava on yksi Suvorovin sotakanavista.


title: Siikasalmen kanava

text: Siikasalmen kanava on Ukonvedellä Mikkelissä sijaitseva 300 metriä pitkä kanava, joka perattiin vuonna 1833. Sen jälkeen sitä perattiin uudelleen vuonna 1851. Viimeinen perkaus tehtiin vuosina 1874–1875.


title: Moottoripyöräilyn Argentiinan Grand Prix

text: Argentiinan Grand Prix on ratamoottoripyöräilyn MM-sarjan osakilpailu. Se teki paluun MM-sarjaan 15 vuoden tauon jälkeen kaudeksi .


title: Väänteenjoen sulku

text: Väänteenjoen sulku on 14,3 metriä pitkä sulku Vihdissä Lohjanjärven ja Hiidenveden välissä. Se valmistui vuonna 2009.


title: Vihtakannan kanava

text: Vihtakannan kanava on 1000 metriä pitkä vuonna 1968 valmistunut avokanava Savonlinnassa entisen Savonrannan kunnan alueella. Avokanavan kautta on yhteys Vuoksen vesistössä Pyyvedeltä Orivedelle Joensuuhun johtavalla väylällä. Kanavan kautta kulkevien alusten suurin leveys voi olla 12,6 metriä, syväys 4,2 metriä ja mastonkorkeus 24,5 metriä.


title: Vihtakannan kanava

text: Silta on kääntösilta.


title: 54. jalkaväkidivisioona Napoli

text: 54. jalkaväkidivisioona Napoli () oli Italian kuningaskunnan maavoimien jalkaväkidivisioona toisessa maailmansodassa. Yhtymä osallistui Sisilian puolustukseen Italian XVI armeijakunnan mukana vuonna 1943, missä se tuhoutui. 22. heinäkuuta mennessä se oli menettänyt 80 prosenttia henkilöstöstään, mutta suuri osa tappioista johtui karkuruudesta miesten lähtiessä kotiin.


title: 54. jalkaväkidivisioona Napoli

text: Divisioonan henkilöstö oli Etelä-Sisiliasta Caltanissettasta, Agrigentosta ja Syrakusasta sekä niiden ympäristöstä.


title: Childish Gambinon diskografia

text: Yhdysvaltalaisen hip hop -artisti Childish Gambinon diskografia koostuu kolmesta studioalbumista, kahdesta EP-levystä ja seitsemästä mixtapesta.


title: Hiihdon Suomen-mestaruuskilpailut

text: Hiihdon Suomen-mestaruuskilpailut (SM-hiihdot) on vuosittain järjestettävä kilpailukokonaisuus, jossa ratkotaan (maasto)hiihdon Suomen-mestaruudet. Koska hiihdettäviä matkoja on useita, SM-hiihdot kilpaillaan nykyään vähintään kahdessa eri kilpailutapahtumassa. Ensimmäiset hiihdon Suomen-mestaruuskilpailut järjestettiin vuonna 1909 ja vuodesta 1911 lähtien SM-hiihdot on järjestetty joka vuosi lukuun ottamatta sotatalvia 1918, 1940 ja 1942.


title: Hiihdon Suomen-mestaruuskilpailut

text: Vuodesta 2008 lähtien SM-hiihdoissa on kilpailtu vuosittain neljällä henkilökohtaisella matkalla, joihin on joka vuosi kuulunut sprintti ja kaksi väliaikalähtökilpailua, joista pidemmän matka on miehillä 50 kilometriä ja naisilla 30 kilometriä. Tosin vuoden 2014 kilpailuissa pisimmät matkat jouduttiin lyhentämään lumenpuutteen vuoksi. Henkilökohtaisten matkojen lisäksi nykyään kilpaillaan viestissä ja sprinttiviestissä.


title: Hiihdon Suomen-mestaruuskilpailut

text: Historian aikana SM-hiihtojen kilpailulajit ovat vaihdelleet huomattavasti. Pisimpään on kilpailtu miesten 50 kilometrillä, joka on ollut ohjelmassa vuodesta 1928 lähtien. Tätä ennen miesten pisin kilpailumatka oli 60 kilometriä. 1940-luvulla miesten lajeiksi vakiintuivat 15, 30 ja 50 kilometrin henkilökohtaiset kilpailut ja viesti, jotka muodostivat SM-hiihtojen ohjelman 1980-luvulle asti. Tosin 30 kilometrillä ei kilpailtu vuosina 1951-1958. Joukkuekilpailut ja viestit hakivat muotoaan 1930-luvulle asti, kunnes vuonna 1938 otettiin ohjelmaan miesten 3 × 10 kilometrin viesti. Se oli ohjelmassa vuoden 1966 kilpailuihin saakka, minkä jälkeen miesten viesti on hiihdetty 4 × 10 kilometrin matkalla.


title: Hiihdon Suomen-mestaruuskilpailut

text: Naiset kilpailivat vuosina 1911-1958 vain yhdellä henkilökohtaisella matkalla, joka oli 5 tai 10 kilometriä. Naisten 3 × 5 kilometrin viesti on ollut SM-hiihtojen ohjelmassa vuodesta 1951 lähtien. Vuosina Hiihdon Suomen-mestaruuskilpailut 1959-1976 naiset hiihtivät sekä 5 että 10 kilometriä, kunnes ohjelmaan lisättiin 20 kilometrin kilpailu, jota hiihdettiin vuosina 1977-1988. Tämän jälkeen naiset ovat hiihtäneet pisimpänä SM-kilpailunaan 30 kilometriä.


title: Hiihdon Suomen-mestaruuskilpailut

text: Kilpailuiden hiihtotapa eriteltiin ensimmäistä kertaa perinteiseksi tai vapaaksi vuoden 1986 SM-hiihdoissa. Vuonna 1990 kilpailtiin ensimmäistä kertaa takaa-ajokilpailussa, jossa ensimmäinen ja toinen osa hiihdetään eri hiihtotavoilla. Kansainvälisistä arvokisoista poiketen hiihdon Suomen-mestaruuskilpailuissa takaa-ajoja on hiihdetty myös siten, että jälkimmäinen osa on hiihdetty perinteisellä hiihtotavalla.


title: Hiihdon Suomen-mestaruuskilpailut

text: Sprinttihiihto tuli SM-hiihtojen ohjelmaan vuonna 2000 ja kahden urheilijan joukkueina hiihdettävä sprinttiviesti vuonna 2003. Takaa-ajon ja sprintin myötä lajien määrä kasvoi niin, että joinakin vuosina Suomen-mestaruuksista hiihdettiin jopa kuudessa eri henkilökohtaisessa lajissa.


title: Hiihdon Suomen-mestaruuskilpailut

text: Vuosien 1997-2003 kilpailuissa pisimmät matkat hiihdettiin yhteislähtökilpailuina, mutta vuodesta 2004 lähtien SM-hiihtojen pisimmät matkat on jälleen hiihdetty väliaikalähdöllä.


title: Hiihdon Suomen-mestaruuskilpailut

text: Eniten henkilökohtaisia hiihdon Suomen mestaruuksia on voittanut Marja-Liisa Kirvesniemi, joka voitti yhteensä 28 henkilökohtaista SM-kultaa. Miehistä eniten henkilökohtaisia mestaruuksia on Mika Myllylällä (25 voittoa). Eniten viestimestaruuksia (9) on Kalevi Oikaraisella ja Osmo Karjalaisella. Sami Jauhojärvellä on eniten sprinttiviestin mestaruuksia, yhteensä kahdeksan. Joukkuelajien voitot mukaan laskettuina eniten Suomen-mestaruuksia on Marja-Liisa Kirvesniemellä (34) ja Sami Jauhojärvellä (31).


title: Hiihdon Suomen-mestaruuskilpailut

text: Alla olevaan taulukkoon on koottu SM-hiihdoissa henkilökohtaisilla matkoilla ja viesteissä yhteensä vähintään 10 mestaruutta voittaneet.


title: Hiihdon Suomen-mestaruuskilpailut

text: Miesten viestin ovat useimmin voittaneet Kuusamon Erä-Veikot (12 mestaruutta) ja Mikkelin Hiihtäjät ja Vuokatti Ski Team Kainuu (10 mestaruutta). Naisten viestissä Lahden Hiihtoseuralla on seitsemän ja Simpeleen Urheilijoilla kuusi mestaruutta. Miesten sprinttiviestissä Vuokatti Ski Team Kainuulla on kahdeksan kultaa ja naisten sprinttiviestissä Ounasvaaran Hiihtoseuralla neljä.


title: Gyromite

text: Gyromite on Nintendo R&D1:n kehittämä ja Nintendon julkaisema pulmapeli Nintendo Entertainment Systemille, joka julkaistiin alun perin vuonna Japanissa. Peli on "Stack-Upin" ohella ainoa peli, joka tukee R.O.B.-lisälaitetta.


title: Japanin ydinkaupungit

text: Japanin ydinkaupungit () on Japanin paikallishallintolaissa (, luvun 252 pykälä 22) määritelty suurkaupunkien luokka. Ydinkaupunkijärjestelmä perustettiin vuonna 1995, ja ensimmäiset 12 kaupunkia nimitettiin ydinkaupungeiksi 1. huhtikuuta 1996. Ydinkaupungit ovat hierarkiassa vanhemman kaupunkiluokan eli virallisten suurkaupunkien alapuolella; alun perin ydinkaupungissa tuli lain mukaan olla vähintään 300 000 asukasta, sen pinta-alan tuli olla ainakin 100 neliökilometriä ja sen täytyi olla tärkeä työpaikkakeskittymä, jonka päiväväestö ylitti yöväestön määrän. Myöhemmin lakia on muutettu useaan otteeseen, ja vaatimukset pinta-alasta ja päiväväestön määrästä on poistettu.


title: Japanin ydinkaupungit

text: Ydinkaupungeille ei myönnetä yhtä laajoja valtaoikeuksia kuin virallisille suurkaupungeille, mutta laajemmat kuin tavallisille kaupungeille. Pääosin niillä on yhtä paljon valtaa kuin virallisilla suurkaupungeilla, lukuun ottamatta joitakin tehtäviä, jotka on tehokkaampi hoitaa prefektuuritasolla. Ydinkaupunkijärjestelmä tarkoitettiin alun perin myös keinoksi houkutella pienempiä kaupunkeja yhdistymään ja muodostamaan suurempia yksiköitä. 1990-luvun talousvaikeuksien myötä Japanin hallitus otti tavoitteekseen kuntien määrän voimakkaan vähentämisen ja perusti samalla vuosikymmenen lopulla ydinkaupunkien alapuolelle uuden yli 200 000 asukkaan erityiskaupunkien luokan. Ydinkaupunkien määrä kasvoi 27:ään vuonna 2000 ja 42:een vuonna 2013, ja jotkin aiemmat ydinkaupungit on nimitetty virallisiksi suurkaupungeiksi. Kuntaliitoksista ja niiden mahdollistamista ydin- ja suurkaupunkinimityksistä onkin tullut keino nousta ylöspäin kansallisessa kuntahierarkiassa ja hyötyä korkean aseman tuomista eduista.


title: 28. jalkaväkidivisioona Aosta

text: 28. jalkaväkidivisioona Aosta () oli Italian kuningaskunnan maavoimien jalkaväkidivisioona toisessa maailmansodassa. Yhtymä osallistui Sisilian puolustukseen.


title: 28. jalkaväkidivisioona Aosta

text: Ensimmäisen maailmansodan päätyttyä jalkaväkiprikaati Aosta siirrettiin Sisiliaan ja se asettui uuteen varuskuntaansa Palermoon. Vuonna 1926 prikaattiin liitettiin 85. jalkaväkirykmentti Verona ja se nimettiin XXVIII jalkaväkiprikaatiksi. Prikaati ja 22. tykistörykmentti muodostivat 28. jalkaväkidivisioonan. Vuonna 1939 prikaatista siirrettiin 85. jalkaväkirykmentti ja se nimettiin 28. jalkaväkidivisioona Aostaksi. Divisioonaan kuuluivat 5. ja 6. jalkaväkirykmentti sekä 22. kenttätykistörykmentti. Se pysyi Sisiliassa tehtävänään saaren suojaaminen liittoutuneiden maihinnousulta.


title: 28. jalkaväkidivisioona Aosta

text: Liittoutuneet nousivat maihin 9. heinäkuuta 1943. Divisioona oli 1. elokuuta ryhmittyneenä Sisilian pohjoisosiin Troinaan kärsittyään taisteluissa noin 850 miehen tappiot (157 kaatunutta) ja yhtymän vahvuuden ollessa noin 2700 sotilasta, joista 900 5. rykmentissä ja 1200 6. rykmentissä. Pääosa divisioonan tykistöstä oli siirretty Assiettalle. Yhdysvaltain 39. jalkaväkirykmentin kaksi pataljoona hyökkäsi Troinaan 31. heinäkuuta. Taistelussa neljä Aosta divisioonan pataljoonaa tuki saksalaisia puolustettaessa Troinaa. Everstiluutnantti Gianquinton 5. rykmentin I pataljoona osallistui taisteluun tehden useita vastahyökkäyksiä viikon aikana ja vangiten 40 Yhdysvaltain sotilasta 4. elokuuta. 6. elokuuta lähellä Sierra Castagnaa tehdyn vastahyökkäyksen seurauksena Gianquintano palkittiin rautaristillä, mutta pataljoonan vahvuus laski 170 mieheen. Divisioonan jäänteet evakuoitiin Italian mantereelle 9.-12. elokuuta, jolloin 5. rykmentissä oli 600 ja 6. rykmentissä 700 miestä. Italian antauduttua 8. syyskuuta saksalaiset lakkauttivat divisioonan.


title: 28. jalkaväkidivisioona Aosta

text: Divisioona perustettiin 20. syyskuuta 1944 uudelleen Sisiliassa. Siihen kuuluivat III ja IV sisäisen turvallisuuden prikaati. Divisioona nimettiin 15. elokuuta 1946 uudelleen, kun siitä muodostettiin jalkaväkiprikaati Aosta. Italian armeijaa muodostettaessa sodan jälkeen prikaati laajennettiin divisioonaksi 1. helmikuuta 1948, kunnes se taas 21. helmikuuta 1961 supistettiin prikaatiksi.


title: 28. jalkaväkidivisioona Aosta

text: Divisioonan perinteistä huolehtii Palermoon sijoitettu mekanisoituprikaati Aosta.


title: Excitebike 64

text: Excitebike 64 on Left Field Productionsin kehittämä ja Nintendon julkaisema motocross-ajopeli Nintendo 64:lle. Peli on jatkoa vuonna 1984 ilmestyneelle "Excitebikelle", johon verrattuna "Excitebike 64" on kolmiulotteinen.


title: Excitebike 64

text: "Excitebike 64" on saanut positiivisen vastaanoton. Pelillä on GameRankingsin sivuilla 89.07 % keskiarvo ja Metacriticin sivuilla 88/100 keskiarvo. IGN antoi pelille arvosanaksi 9.7/10, sanoen pelin olevan "Wave Racen" ohella paras ajopeli, mitä Nintendo 64:lla voi olla.


title: Art Farmer

text: Arthur Stewart ”Art” Farmer (21. elokuuta 1928 Council Bluffs, Iowa – 4. lokakuuta 1999 New York) oli yhdysvaltalainen jazzmuusikko, jonka soittimia olivat trumpetti ja flyygelitorvi. Farmer soitti myös hänelle räätälöityä näiden soitinten yhdistelmää nimeltä ”flumpet”.


title: Art Farmer

text: Farmer syntyi Iowan osavaltion maaseudulla toisena identtisistä kaksospojista. Kun pojat olivat neljän vuoden ikäisiä, heidän vanhempansa erosivat ja isä kuoli työmaaonnettomuudessa terästehtaassa pian sen jälkeen. Äiti muutti lapsineen lapsuudenkotiinsa Arizonan Phoenixiin, jossa pojat aloittivat koulunsa. Art alkoi soittaa pianoa jo alaluokilla, kokeili sitten tuubaa ja viulua kunnes oma soitin löytyi ensin kornetista ja 13-vuotiaana trumpetista. Poikien ollessa teini-iässä perhe muutti Los Angelesiin, jossa molemmat alkoivat koulun ohella soittaa ammatikseen, kaksosveli Addison kontrabassoa. Sotavuosina työtilaisuuksia oli paljon, kun monet vanhemmat muusikot olivat armeijan palveluksessa. Farmerin esikuvia trumpetisteina olivat tuolloin Dizzy Gillespie, Miles Davis ja Fats Navarro, kunnes ykkössuosikiksi nousi Freddie Webster. Farmer sanoo tuolloin keskittyneensä oman soundin löytymiseen, kun muut nuoret trumpetistit halusivat lähinnä soittaa yhä nopeammin. Farmer löysi oman tyylinsä vaihtamalla trumpetin pehmeämmin soivaan flyygelitorveen, jonka arvostusta soolosoittimena hän uransa kuluessa paransi.


title: Art Farmer

text: Art Farmer sai nimeä kun hänen sävellyksensä ”Farmer’s Market” levytettiin vuonna 1952. Hän muutti tuolloin Los Angelesista New Yorkiin, jossa pääsi soittamaan muiden muassa pianisti Horace Silverin ja saksofonisti Sonny Rollinsin bebop-yhtyeissä. Hän kiinnostui vähitellen yhä kokeellisemmasta musiikinteosta työskentelemällä säveltäjien George Russell ja Teddy Charles sessioissa. Myös Quincy Jones ja Oliver Nelson käyttivät taitavaa Farmeria mielellään sovitustensa tulkitsijana. Farmer liittyi Gerry Mulliganin kvartettiin ja perusti yhdessä Benny Golsonin kanssa Jazztet-yhtyeen.


title: Art Farmer

text: 1960-luvun lopulla Farmer asettui asumaan Itävaltaan ja kiersi soittamassa ympäri maailmaa kuolemaansa asti asuen enimmäkseen Wienissä, mutta 1990-luvun alusta myös hankkimassaan toisessa kodissa New Yorkissa. Farmer levytti yli 50 albumia omalla nimellään, tusinan verran Jazztetin nimellä ja kymmeniä muita eri yhtyeenjohtajien kokoonpanoissa.


title: Taavetti Rahikainen

text: Taavetti Rahikainen (1795 – 1858) oli suomalainen Itä-Suomessa vaikuttanut kirkonrakentaja.


title: Taavetti Rahikainen

text: Rahikainen oli kotoisin Savitaipaleen Rahikkalan kylästä. Savitaipaleen kirkonrakentajat joihin kuuluivat myös samasta kylästä kotoisin olleet Juhana Salonen ja Matti Salonen tulivat tunnetuiksi kahtamoisten eli kaksoisristikirkkojen rakentajina. Rahikkalan kylään on pystytetty heille "Kirkonrakentajien muistomerkki" ja Savitaipaleen kirkon kellotapulissa sijaitsee Kirkonrakentajien museo.


title: Taavetti Rahikainen

text: Rahikaisen rakentamia ja korjaamia kirkkoja:


title: Panisin

text: "Panisin" on suomalaisen DUO-yhtyeen kappale. Warner Music Finland julkaisi sen yhtyeen ensimmäisenä ja ainoana singlenä 21. toukokuuta 2012. Kappale oli Suomen Punaisen Ristin, Väestöliiton ja YleX-radiokanavan järjestämän Kesäkumi-kampanjan vuoden 2012 tunnuskappale. YouTubessa kappaleen virallinen musiikkivideo julkaistiin 25. toukokuuta 2012.


title: Panisin

text: Kappaleen on säveltänyt Kari Haapala ja sanoittanut Lotta Rautiainen. ”Panisin” kertoo nimestään huolimatta ihastumisen ensihuumasta.


title: Panisin

text: Kappale on ollut kaupallisesti vain kohtalainen menestys. Se nousi singlelistalle neljäksi viikoksi, saavuttaen parhaimmillaan 16:nnen sijan (32/2012). Latauslistalla kappaleen parhaaksi sijoitukseksi jäi 17 (22/2012).


title: Gagarin (suku)

text: Gagarin on vanha venäläinen ruhtinassuku, joka katsoo polveutuvansa 800-luvulla eläneestä Rurikista. Suku polveutuu edelleen keskiaikaisista Starodubin ruhtinaista, joista ensimmäinen, Vladimirin ruhtinas Vsevolod III:n nuorin poika Ivan Vsevolodovitš, sai isältään läänitykseksi Starodub-na-Kljazmen kaupungin. Eräs Ivanin pojista oli Mihail Ivanovitš Starodubski-Golibesovski, jonka viidestä pojasta kolme tunnettiin lempinimellä "Gagara", ’kuikka’. Heistä polveutuvat Gagarinin suvun kolme päähaaraa. Merkittäviä Gagarinin sukuun kuuluneita henkilöitä ovat olleet muun muassa valtiomies Pavel Gagarin (1789–1872), taidemaalari Grigori Gagarin (1810–1893) ja jesuiitaksi kääntynyt kirjailija Ivan Gagarin (1814–1882).


title: Gagarin (suku)

text: Avaruuslentäjä Juri Gagarin ei kuulunut ruhtinassukuun. Hänen esi-isänsä otti nimen mahdollisesti ruhtinassukuun kuuluneelta maanomistajalta, jonka maaorjana hän työskenteli.


title: August Sorsa

text: August Sorsa oli 1700-luvulla Itä-Suomessa vaikuttanut kirkonrakentaja. Hän oli kotoisin Mikkelistä.


title: August Sorsa

text: Sorsan rakentamia ja korjaamia kirkkoja:


title: Henrik Häger

text: Henrik Häger (eli 1700-luvulla) oli suomalainen Itä-Suomessa vaikuttanut kirkonrakentaja.


title: Henrik Häger

text: Hägerin rakentamia kirkkoja:


title: Social Butterfly

text: "Social Butterfly" on suomalaisartisti Kim Heroldin kappale hänen esikoisalbumilta "DrunkSoberLoveMusic". Universal Music julkaisi sen albumin ensimmäisenä singlenä 19. toukokuuta 2008. Herold itse on säveltänyt ja sanoittanut kappaleen.


title: Social Butterfly

text: Nokia käytti kappaletta N96-puhelimensa lanseerauskampanjassa. Kappaletta käytettiin myös Euroopassa Nokia Music Store -palvelun esittelyssä ja se oli saatavilla ilmaiseksi viikon ajan julkaisustaan lähtien.


title: Social Butterfly

text: Kappale menestyi kaupallisilla listoilla hyvin. Singlelistalla kappale oli yhteensä 15 viikkoa, parhaimmillaan viidentenä. Latauslistalla kappale viihtyi yhteensä 22 viikkoa, parhaimmillaan listan neljäntenä. ”Social Butterfly” oli vuonna 2008 radioiden 26. soitetuin kappale.


title: Social Butterfly

text: Kappaleen virallinen musiikkivideo julkaistiin YouTubessa 2. kesäkuuta 2008.


title: Biella

text: Biella on kaupunki Pohjois-Italiassa olevassa Piemonten alueella. Se on samannimisen Biellan maakunnan pääkaupunki.


title: Biella

text: Läheisellä Oropan pyhällä vuorella oleva Santuario di Oropa on alueen kuuluisin nähtävyys. Se kuuluu Unescon maailmanperintöluetteloon osana Piemonten ja Lombardian pyhiä vuoria. Vuorella on myös kasvitieteellinen puutarha.


title: Trivero

text: Trivero on kunta Italiassa Piemonten alueella olevassa Biellan maakunnassa. Trivero on yksi Italian villantuotannon keskuksista.


title: Attikan hajautetun hallinnon alue

text: Attikan hajautetun hallinnon alue () on yksi Kreikan aluehallinnon seitsemästä hajautetun hallinnon alueesta. Se käsittää Attikan alueen ja sen pääkaupunki on Ateena.


title: Attikan hajautetun hallinnon alue

text: Attikan hajautetun hallinnon alue perustettiin Kallikrates-suunnitelmana tunnetun aluehallintouudistuksen myötä vuoden 2011 alussa.


Thessalian ja Keski-Kreikan hajautetun hallinnon alue () on yksi Kreikan aluehallinnon seitsemästä hajautetun hallinnon alueesta. Se käsittää Thessalian ja Keski-Kreikan alueet ja sen pääkaupunki on Lárisa.


Thessalian ja Keski-Kreikan hajautetun hallinnon alue perustettiin Kallikrates-suunnitelmana tunnetun aluehallintouudistuksen myötä vuoden 2011 alussa.